CELEX: 62019TJ0363
Language: mt
Date: 2022-06-08 00:00:00
Title: Sentenza tal-Qorti Ġenerali (It-Tieni Awla Estiża) tat-8 ta’ Ġunju 2022.#Ir-Renju Unit tal-Gran Brittanja u l-Irlanda ta' Fuq vs Il-Kummissjoni Ewropea.#Għajnuna mill-Istat – Skema ta’ għajnuna implimentata mir-Renju Unit favur ċerti gruppi multinazzjonali – Deċiżjoni li tiddikjara l-iskema ta’ għajnuna inkompatibbli mas-suq intern u illegali u li tordna l-irkupru tal-għajnuna mħallsa – Deċiżjonijiet tat-taxxa (tax rulings) – Sistema fiskali relatata mal-finanzjament tal-gruppi u li tirrigwarda b’mod partikolari l-kumpanniji kkontrollati minn barra l-pajjiż – Vantaġġi fiskali selettivi.#Kawża T-363/19.

Edizzjoni Provviżorja
SENTENZA TAL-QORTI ĠENERALI (It-Tieni Awla Estiża))
8 ta’ Ġunju 2022 (*)
“Għajnuna mill-Istat – Skema ta’ għajnuna implimentata mir-Renju Unit favur ċerti gruppi multinazzjonali – Deċiżjoni li tiddikjara l-iskema ta’ għajnuna inkompatibbli mas-suq intern u illegali u li tordna l-irkupru tal-għajnuna mħallsa – Deċiżjonijiet tat-taxxa (tax rulings) – Sistema fiskali relatata mal-finanzjament tal-gruppi u li tirrigwarda b’mod partikolari l-kumpanniji kkontrollati minn barra l-pajjiż – Vantaġġi fiskali selettivi”
Fil-Kawżi T‑363/19 u T‑456/19,

Ir-Renju Unit tal-Gran Brittanja u l-Irlanda ta’ Fuq, irrappreżentat minn F. Shibli u S. McCrory, bħala aġenti, assistiti minn P. Baker, QC, u T. Johnston, barrister,
rikorrenti fil-Kawża T‑363/19,

ITV plc, stabbilita f’Londra (ir-Renju Unit), irrappreżentata minn J. Lesar, solicitissa, u K. Beal, QC,
rikorrenti fil-Kawża T‑456/19,
sostnuta minn

Ir-Renju Unit, irrappreżentat minn F. Shibli u S. McCrory, bħala aġenti, assistiti minn P. Baker, QC, u T. Johnston, barrister,
U minn

LSEGH (Luxembourg) Ltd, stabbilita f’Londra,

London Stock Exchange Group Holdings (Italy) Ltd, stabbilita f’Londra,
irrappreżentati minn A. von Bonin, O. Brouwer u A. Pliego Selie, avukati,
intervenjenti fil-Kawża T‑456/19,
vs

Il-Kummissjoni Ewropea, irrappreżentata minn L. Flynn, S. Noë u B. Stromsky, bħala aġenti, assistiti fil-Kawża T‑456/19 minn M. Clayton u M. Segura Catalán, avukati,
konvenuta,
li għandhom bħala suġġett talbiet ibbażati fuq l-Artikolu 263 TFUE u intiża għall-annullament tad-Deċiżjoni tal-Kummissjoni (UE) 2019/1352 tat‑2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC (ĠU 2019, L 216, p. 1),
IL-QORTI ĠENERALI (it-Tieni Awla Estiża),
Komposta minn S. Papasavvas, President tal-Awla, V. Tomljenović (Relatriċi), F. Schalin, P. Škvařilová-Pelzl u I. Nõmm, Imħallfin,
Reġistratur : P. Cullen, Amministratur,
Wara li rat il-fażi bil-miktub tal-proċedura u wara s-seduta tat‑18 ta’ Ottubru 2021,
tagħti l-preżenti

Sentenza

I.      Il‑fatti li wasslu għall‑kawża

A.      Fuq il‑grupp ITV

1        ITV plc, residenti għal finijiet ta’ taxxa fir-Renju Unit, hija l-kumpannija holding f’ras il-grupp ITV, attiv fil-ħolqien, fil-produzzjoni u fid-distribuzzjoni ta’ kontenut awdjoviżiv permezz ta’ diversi pjattaformi fid-dinja. Dan il-grupp jinkludi b’mod partikolari kumpanniji kkontrollati minn barra l-pajjiż (CFC), bħal ma huma ITV Impriżi BV u ITV (Finance) Europe BV, żewġ kumpanniji maħluqa taħt id-dritt tal-Pajjiżi l-Baxxi u li huma detenturi ta’ self mogħti lil kumpanniji oħra tal-grupp ITV.

2        Matul diversi snin finanzjarji, sa minn tal-inqas mis-sena  finanzjarja 2016, sa fejn il-profitti ġġenerati mill-interessi fuq uħud mis-self magħmula minn xi CFC ġew imputati lil ITV, dawn kienu s-suġġett ta’ talba għal eżenzjoni abbażi tal-Kapitolu Nru 9 tal-Parti 9 A tat-Taxation (International and Other Provisions) Act 2010 [il-Liġi tal‑2010 dwar it-tassazzjoni (dispożizzjonijiet internazzjonali u dispożizzjonijiet oħra), iktar ’il quddiem it-“TIOPA”].
B.      Fuq l‑iskema applikabbli għas‑CFC

3        Bis-saħħa ta’ sistema ta’ taxxa fuq il-kumpanniji fir-Renju Unit, il-kumpanniji huma ntaxxati fuq il-profitti tagħhom iġġenerati minn attivitajiet u minn assi fir-Renju Unit. Konformement mal-prinċipju ta’ territorjalità, il-profitti tal-kumpanniji barranin li jiġu ddistribwiti lura lejn ir-Renju Unit ma humiex intaxxati. Bl-istess mod, il-profitti attribwibbli lil stabbilimenti permanenti barranin ma humiex suġġetti għat-taxxa fuq il-kumpanniji fir-Renju Unit.

4        Ir-regoli applikabbli għas-CFC jiddeterminaw b’mod ġenerali jekk il-profitti ta’ CFC jistgħux jitqiesu bħala li ġew iddevjati b’mod artifiċjali lil hinn mir-Renju Unit u huma, għalhekk, intaxxati fir-Renju Unit permezz ta’ imposta speċifika fuq dawn il-profitti.

5        Il-Kapitolu Nru 2 tal-Parti 9 A tat-TIOPA jiddefinixxi, b’mod ġenerali, fl-Artikolu 371BA tagħha, din l-aħħar imposta bħala li hija t-taxxa applikata, għal sena finanzjarja, fuq il-profitti taxxabbli ta’ CFC, fejn dawn tal-aħħar huma ddefiniti, fl-Artikolu 371BB, bħala li huma dawk li huma intaxxati abbażi tal-Kapitoli Nri 4 sa 8 tal-Parti 9 A tat-TIOPA (iktar ’il quddiem l-“imposta ta’ CFC”), bla ħsara, b’mod partikolari, għall-applikazzjoni tal-Kapitolu Nru 9 tal-imsemmija parti, li jipprevedi eżenzjonijiet.

6        Fi ħdan il-Kapitolu Nru 5 tal-Parti 9 A tat-TIOPA, l-Artikolu 371EA jipprevedi li l-profitti finanzjarji mhux kummerċjali ta’ CFC huma intaxxati fir-Renju Unit sa fejn dawn ikunu koperti mis-sitwazzjonijiet li ġejjin:
–        il-profitti finanzjarji mhux kummerċjali li jirriżultaw minn attivitajiet li l-funzjonijiet tal-persuni sinjifikattivi tagħhom jitwettqu fir-Renju Unit huma koperti mill-Artikolu 371EB tal-Parti 9 A tat-TIOPA, taħt it-titolu “Attivitajiet tar-Renju Unit”;
–        il-profitti finanzjarji mhux kummerċjali li jirriżultaw minn fondi jew minn assi li ġejjin mir-Renju Unit huma koperti mill-Artikolu 371EC tal-Parti 9 A tat-TIOPA, taħt it-titolu “Investimenti kapitali mir-Renju Unit”;
–        il-profitti finanzjarji mhux kummerċjali li jirriżultaw minn arranġamenti stabbiliti minn CFC bħala alternattiva għad-distribuzzjoni ta’ dividendi jew ta’ fondi oħra lejn kumpannija residenti jew lejn stabbiliment permanenti fir-Renju Unit huma koperti mill-Artikolu 371ED tal-Parti 9 A tat-TIOPA;
–        il-profitti finanzjarji mhux kummerċjali li jirriżultaw minn ċerti relazzjonijiet ta’ kirjiet finanzjarji mogħtija minn CFC lil kumpanniji residenti jew lil stabbilimenti permanenti fir-Renju Unit huma koperti mill-Artikolu 371EE tal-Parti 9 A tat-TIOPA.

7        F’dan il-każ huma kkonċernati biss is-sitwazzjonijiet li huma koperti mill-Artikoli 371EB u 371EC tal-Parti 9 A tat-TIOPA.

8        Il-Kapitolu Nru 9 tal-Parti 9 A tat-TIOPA jipprevedi li l-entitajiet taxxabbli jistgħu jippreżentaw applikazzjoni għall-eżenzjoni mill-imposta ta’ CFC, li kienet dovuta abbażi tal-Kapitolu Nru 5 tal-Parti 9 A tat-TIOPA, fir-rigward ta’ profitti finanzjarji mhux kummerċjali li jirriżultaw minn self kwalifikanti, jekk is-CFC inkwistjoni għandha, fil-pajjiż ospitanti tagħha, bini okkupat b’ċertu livell ta’ kontinwità u li minnu jiġu kompletament jew essenzjalment żgurati l-attivitajiet tas-CFC. Abbażi tal-Artikolu 371IG tal-Parti 9 A tat-TIOPA, is-self kwalifikanti huwa, essenzjalment, self intragrupp mogħti mis-CFC lil membri oħra tal-grupp multinazzjonali mhux residenti fir-Renju Unit.

9        Fil-Kapitolu Nru 9 tal-Parti 9 A tat-TIOPA huma previsti tliet tipi ta’ eżenzjonijiet, jiġifieri eżenzjoni li tista’ tkun totali, meta u sa fejn is-self kwalifikanti huwa ffinanzjat bl-għajnuna ta’ riżorsi tas-CFC, eżenzjoni li tista’ taffettwa 75 % tal-profitti finanzjarji mhux kummerċjali taxxabbli, li jirriżultaw minn self kwalifikanti, u t-tielet eżenzjoni msejjħa tal-“interessi mqabbla” li tista’ tiġi applikata, taħt ċerti kundizzjonijiet, għall-bilanċ tal-profitti finanzjarji mhux kummerċjali taxxabbli.
C.      Fuq il‑proċedura amministrattiva u d‑deċiżjoni kkontestata

10      Wara li stiednet lill-awtoritajiet tar-Renju Unit tal-Gran Brittanja u l-Irlanda ta’ Fuq sabiex jipprovdulha informazzjoni dwar ir-riforma tar-regoli tat-taxxa applikabbli għas-CFC, u wara li fetħet il-proċedura ta’ investigazzjoni formali, abbażi tal-Artikolu 108(2) TFUE, permezz tad-Deċiżjoni tagħha (UE) 2019/1352 tat‑2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC (ĠU 2019, L 216, p. 1; iktar ’il quddiem id-“deċiżjoni kkontestata”), il-Kummissjoni Ewropea kkonstatat li l-iskema ta’ eżenzjoni fuq il-finanzjament tal-gruppi, minħabba l-eżenzjonijiet previsti fil-Kapitolu Nru 9 tal-Parti 9 A tat-TIOPA, kienet tikkostitwixxi għajnuna mill-Istat, fis-sens tal-Artikolu 107(1) TFUE, sa fejn din tapplika għal profitti finanzjarji mhux kummerċjali li jirriżultaw minn self kwalifikanti, li huwa kopert mill-Artikolu 371EB (Attivitajiet tar-Renju Unit) tal-imsemmija TIOPA (iktar ’il quddiem l-“iskema kkontestata” jew l-“eżenzjonijiet inkwistjoni”).

11      Il-Kummissjoni madankollu ddeċidiet li l-iskema kkontestata ma kinitx tikkostitwixxi għajnuna meta din kienet tiġi applikata għal profitti finanzjarji mhux kummerċjali li jirriżultaw minn self kwalifikanti li kien kopert mill-Artikolu 371EC (Investimenti kapitali mir-Renju Unit) tal-Parti 9 A tat-TIOPA u li ma huwiex kopert mill-Artikolu 371EB (Attivitajiet tar-Renju Unit) tal-Parti 9 A tat-TIOPA.

12      Sabiex tasal għad-deċiżjonijiet esposti fil-punti 10 u 11 iktar ’il fuq, il-Kummissjoni analizzat ir-rekwiżiti li għandhom jiġu ssodisfatti sabiex l-eżenzjonijiet inkwistjoni jkunu jistgħu jiġu kklassifikati bħala għajnuna mill-Istat, fis-sens tal-Artikolu 107(1) TFUE.

13      L-ewwel, il-Kummissjoni osservat li, l-eżenzjoni fuq il-finanzjament tal-gruppi hija bbażata fuq il-Kapitolu Nru 9 tal-Parti 9 A tat-TIOPA, att leġiżlattiv li joriġina neċessarjament mill-Istat, u li tagħti lok għal tħaffif tal-piż tat-taxxa abbażi tat-taxxa fuq il-kumpanniji għall-impriżi li kienu użaw l-imsemmija eżenzjoni, din tikkostitwixxi miżura imputabbli lir-Renju Unit u ffinanzjata permezz ta’ riżorsi tal-imsemmi stat.

14      It-tieni, il-Kummissjoni indikat li l-eżenzjonijiet inkwistjoni kienet ta’ benefiċċju għall-kumpanniji stabbiliti fir-Renju Unit li kienu jiffurmaw parti minn grupp multinazzjonali li jopera f’diversi Stati Membri, b’tali mod li vantaġġ favur dawn il-kumpanniji x’aktarx kellu jaffettwa l-kummerċ bejn l-Istati Membri.

15      It-tielet, il-Kummissjoni osservat li l-eżenzjonijiet inkwistjoni kienu ta’ natura li jsaħħu l-pożizzjoni kompetittiva tal-benefiċjarji meta mqabbla ma’ impriżi kompetituri oħra u li għalhekk dawn ikkawżaw distorsjoni jew theddida ta’ distorsjoni tal-kompetizzjoni.

16      Ir-raba’, il-Kummissjoni osservat li l-eżenzjonijiet inkwistjoni kienu jikkostitwixxu skema ta’ għajnuna, fis-sens tal-Artikolu 1(d), tar-Regolament tal-Kunsill (UE) 2015/1589 tat‑13 ta’ Lulju 2015, li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9).

17      Fir-rigward tal-eżistenza ta’ vantaġġ, il-Kummissjoni osservat li l-eżenzjonijiet inkwistjoni kienu jippermettu li kumpannija stabbilita fir-Renju Unit, li f’ċirkustanzi oħra kienet tkun suġġetta għal imposta ta’ CFC, abbażi tal-Kapitolu Nru 5 tal-Parti 9 A tat-TIOPA, titlob, abbażi tal-Kapitolu Nru 9 tal-istess leġiżlazzjoni, li din l-imposta ta’ CFC tiġi imposta biss fuq 25 % tal-profitti finanzjarji mhux kummerċjali ta’ CFC li jirriżultaw minn self kwalifikanti, li jwassal għal eżenzjoni parzjali fuq 75 % tal-profitti inkwistjoni. Taħt ċerti kundizzjonijiet, imposta setgħet tiġi applikata fuq perċentwali saħansitra iktar baxxa, li setgħet twassal għal eżenzjoni li tista’ taffettwa sa 100 % tal-profitti tas-CFC ikkonċernati.

18      F’dak li jirrigwarda n-natura selettiva tal-eżenzjonijiet inkwistjoni, il-Kummissjoni osservat li, f’dan il-każ, is-sistema ta’ referenza kienet komposta mir-regoli applikabbli għas-CFC, li kienu jiddeterminaw is-suġġett u l-bażi taxxabbli tal-imposta ta’ CFC.

19      Fit-Taqsima 6.4.2 tad-deċiżjoni kkontestata, il-Kummissjoni kkunsidrat li l-eżenzjoni fuq il-finanzjament tal-gruppi kienet tikkostitwixxi deroga mis-sistema ta’ referenza.

20      Għalhekk, il-Kummissjoni osservat li l-Kapitolu Nru 9 tal-Parti 9 A tat-TIOPA kien jipprevedi eżenzjoni mill-imposta ta’ CFC għal kategorija speċifika ta’ profitti finanzjarji mhux kummerċjali, jiġifieri dawk idderivati minn self kwalifikanti, filwaqt li tali imposta ta’ CFC kienet tkun normalment eżiġibbli, abbażi tal-Kapitolu Nru 5 tal-Parti 9 A tat-TIOPA.

21      F’dan ir-rigward, il-Kummissjoni sostniet li s-sitwazzjoni ta’ entità taxxabbli li kienet tikkontrolla CFC li kienet tagħmel profitti finanzjarji mhux kummerċjali li jirriżultaw minn relazzjoni ta’ self kwalifikanti kienet paragunabbli għas-sitwazzjoni ta’ entità taxxabbli li kienet tikkontrolla CFC li tagħmel profitti finanzjarji mhux kummerċjali oħra, b’mod partikolari fil-kuntest ta’ self mogħti minn CFC lil kumpanniji konnessi residenti fir-Renju Unit, imsejjaħ “self upstream”, u s-self mogħti mis-CFC lil terzi, indikat mir-Renju Unit bħala “self fittizju” [“money boxes”].

22      Il-Kummissjoni fakkret li miżura li tidderoga mis-sistema ta’ referenza setgħet madankollu tkun iġġustifikata min-natura jew mill-istruttura ġenerali tal-imsemmija sistema u li huwa l-Istat Membru kkonċernat li għandu jipprova tali ġustifikazzjoni. Ir-Renju Unit sostna, minn naħa, li l-eżenzjonijiet inkwistjoni kienu intiżi li jiggarantixxu li s-sistema tkun ġestibbli u amministrabbli u, min-naħa l-oħra, li dawn kienu jiżguraw l-eżerċizzju tal-libertà ta’ stabbiliment fi ħdan l-Unjoni.

23      Il-Kummissjoni ammettiet li, sakemm l-eżenzjoni prevista fil-Kapitolu Nru 9 tal-Parti 9 A tat-TIOPA kienet applikata għal sitwazzjonijiet li kienu jaqgħu taħt il-kamp ta’ applikazzjoni tal-miżuri previsti fil-Kapitolu Nru 5 tal-Parti 9 A tat-TIOPA, abbażi tal-kriterju bbażat fuq il-“kapital konness mar-Renju Unit”, l-imsemmija eżenzjoni setgħet titqies bħala intiża għall-applikazzjoni, b’mod amministrabbli, tar-regoli applikabbli għas-CFC. Fil-fatt, tali eżenzjoni kellha tiggarantixxi li imposta ta’ CFC kellha tiġi applikata biss fuq il-profitti ġġenerati minn assi fir-Renju Unit li fir-rigward tagħhom kien raġonevolment possibbli li jingħad li dawn setgħu jiġu ddevjati b’mod artifiċjali lil hinn mir-Renju Unit, u dan mingħajr ma l-impriżi u l-awtoritajiet tat-taxxa tar-Renju Unit ma jkunu mġiegħla jwettqu eżerċizzju ta’ lokalizzazzjoni tal-oriġini tal-fondi, eċċessivament oneruż, meqjusa n-natura funġibbli tal-kapital. Għal dawn ir-raġunijiet, il-Kummissjoni kkunsidrat li, minkejja n-natura a priori selettiva tal-eżenzjoni inkwistjoni, din kienet iġġustifikata u ma kinitx selettiva.

24      Min-naħa l-oħra, il-Kummissjoni kkunsidrat li l-iskema kkontestata kienet tat vantaġġ a priori selettiv lill-kumpanniji, suġġetti għat-taxxa fir-Renju Unit, li kienu jikkontrollaw CFC li tagħmel profitti finanzjarji mhux kummerċjali li jirriżultaw minn self kwalifikanti f’sitwazzjonijiet fejn funzjonijiet tal-persuni sinjifikattivi rilevanti jkunu ġew żgurati fir-Renju Unit. Dawn il-profitti kienu s-suġġett ta’ imposta ta’ CFC abbażi tal-Artikolu 371EB tal-Parti 9 A tat-TIOPA (Attivitajiet tar-Renju Unit). Il-Kummissjoni ddeċidiet li tali vantaġġ a priori selettiv la seta’  jkun iġġustifikat min-neċessità li jkun hemm regoli kontra l-evażjoni, li jkunu amministrabbli u ġestibbli, u lanqas min-neċessità li jiġu osservati l-libertajiet sanċiti fit-Trattati.

25      Il-Kummissjoni indikat li l-benefiċjarji tal-iskema kkontestata kienu entitajiet tar-Renju Unit li kienu jikkontrollaw CFC li tagħmel profitti finanzjarji mhux kummerċjali li jirriżultaw minn self kwalifikanti li jaqgħu taħt l-Artikolu 371EB tal-Parti 9 A tat-TIOPA (Attivitajiet tar-Renju Unit), u li kienu użaw l-eżenzjonijiet inkwistjoni.

26      Il-Kummissjoni osservat li, sa fejn l-iskema kkontestata kienet ġiet implimentata fl‑1 ta’ Jannar 2013 mingħajr ma ġiet ikkomunikata, din kellha titqies bħala li hija skema ta’ għajnuna mill-Istat illegali, fis-sens tal-Artikolu 1(f) tar-Regolament 2015/1589. Madankollu, hija speċifikat li, wara l-emendi li saru għar-regoli applikabbli għas-CFC, b’effett mill‑1 ta’ Jannar 2019, u li abbażi tagħhom ma kienx iktar possibbli li titressaq applikazzjoni sabiex jinkisbu l-eżenzjonijiet li kienu s-suġġett tal-iskema kkontestata, din l-iskema saret konformi mar-regoli dwar l-għajnuna mill-Istat.

27      Barra minn hekk, il-Kummissjoni osservat li l-għajnuna mogħtija fil-kuntest tal-iskema kkontestata, li ma tiffaċilitax l-iżvilupp ta’ ċerti attivitajiet jew ta’ ċerti reġjuni ekonomiċi, ma tistax titqies bħala li hija kompatibbli mas-suq intern abbażi tal-Artikolu 107(3) TFUE.

28      Min-naħa l-oħra, fl-assenza ta’ ksur tal-prinċipji fundamentali tad-dritt tal-Unjoni, il-Kummissjoni ordnat l-irkupru tal-għajnuna mogħtija fil-kuntest tal-applikazzjoni l-iskema kkontestata mingħand il-benefiċjarji tagħha.
II.    Il‑proċedura u t‑talbiet tal‑partijiet

A.      Fuq il‑fażi bil‑miktub tal‑proċedura fil‑Kawża T‑363/19

29      Permezz ta’ att ippreżentat fir-Reġistru tal-Qorti Ġenerali fit‑12 ta’ Ġunju 2019, ir-Renju Unit ippreżenta r-rikors fil-Kawża T‑363/19.

30      Fit‑8 ta’ Ġunju 2021, il-President tat-Tieni Awla tal-Qorti Ġenerali ddeċieda, abbażi tal-Artikolu 67(2) tar-Regoli tal-Proċedura tal-Qorti Ġenerali, li l-kawża tiġi deċiża bi prijorità.

31      Fis‑16 ta’ Ġunju 2021, il-laqgħa plenarja tal-Qorti Ġenerali ddeċidiet li tibgħat il-kawża quddiem kulleġġ ġudikanti kompost minn ħames Imħallfin, abbażi tal-Artikolu 28(3) tar-Regoli tal-Proċedura.

32      Ir-Renju Unit jitlob li l-Qorti Ġenerali jogħġobha:
–        tannulla d-deċiżjoni kkontestata;
–        tikkundanna lill-Kummissjoni għall-ispejjeż.

33      Il-Kummissjoni titlob li l-Qorti Ġenerali jogħġobha:
–        tiċħad ir-rikors;
–        tikkundanna lir-Renju Unit għall-ispejjeż.
B.      Fuq il‑fażi bil‑miktub tal‑proċedura fil‑Kawża T‑456/19

34      Permezz ta’ att ippreżentat fir-Reġistru tal-Qorti Ġenerali fl‑4 ta’ Lulju 2019, ITV ippreżentat ir-rikors fil-Kawża T‑456/19.

35      Fit‑8 ta’ Ġunju 2021, il-President tat-Tieni Awla tal-Qorti Ġenerali ddeċieda, abbażi tal-Artikolu 67(2) tar-Regoli tal-Proċedura, li l-kawża tiġi deċiża bi prijorità.

36      Fis‑16 ta’ Ġunju 2021, il-laqgħa plenarja tal-Qorti Ġenerali ddeċidiet li tibgħat il-kawża quddiem kulleġġ ġudikanti kompost minn ħames Imħallfin, abbażi tal-Artikolu 28(3) tar-Regoli tal-Proċedura.
1.      Fuq it‑talbiet għal intervent

37      Permezz ta’ att ippreżentat fir-Reġistru tal-Qorti Ġenerali fl‑4 ta’ Novembru 2019, ir-Renju Unit talab jintervjeni fil-Kawża T‑456/19 insostenn tat-talbiet ta’ITV. Permezz ta’ deċiżjoni tad‑29 ta’ Jannar 2020, il-President tat-Tieni Awla tal-Qorti Ġenerali laqgħa t-talba għal intervent tar-Renju Unit.

38      Permezz ta’ att ippreżentat fir-Reġistru tal-Qorti Ġenerali fil‑15 ta’ Ottubru 2019, Compass Overseas Holdings Ltd, Compass Overseas Holdings No.2 Ltd u Hospitality Holdings Ltd (iktar ’il quddiem, ikkunsidrati flimkien, “Compass Overseas”) talbu li jintervjenu fil-Kawża T‑456/19 insostenn tat-talbiet ta’ ITV. Permezz ta’ digriet tal‑24 ta’ Novembru 2020, ITV vs Il-Kummissjoni (T‑456/19, mhux ippubblikat, EU:T:2020:659), il-Qorti Ġenerali laqgħa t-talba għal intervent ta’ Compass Overseas. Permezz ta’ att ippreżentat fir-Reġistru fl‑24 ta’ Marzu 2021, Compass Overseas irtirat it-talba tagħha għal intervent.

39      Permezz ta’ att ippreżentat fir-Reġistru tal-Qorti Ġenerali fit‑30 ta’ Ottubru 2019, LSEGH (Luxembourg) Ltd u London Stock Exchange Group Holdings (Italy) Ltd (iktar ’il quddiem, ikkunsidrati flimkien, “LSEGH”) talbu li jintervjenu fil-Kawża T‑456/19 insostenn tat-talbiet ta’ ITV. Permezz ta’ digriet tal‑24 ta’ Novembru 2020, ITV vs Il-Kummissjoni (T‑456/19, mhux ippubblikat, EU:T:2020:640), il-Qorti Ġenerali laqgħa t-talba għal intervent ta’ LSEGH.

40      Permezz ta’ att ippreżentat fir-Reġistru tal-Qorti Ġenerali fit‑23 ta’ Ottubru 2019, Eland Oil & Gas plc talbet li tintervjeni fil-Kawża T‑456/19 insostenn tat-talbiet ta’ ITV. Permezz ta’ digriet tal‑24 ta’ Novembru 2020, ITV vs Il-Kummissjoni (T‑456/19, mhux ippubblikat, EU:T:2020:641), il-Qorti Ġenerali laqgħa t-talba għal intervent ta’ Eland Oil & Gas. Permezz ta’ att ippreżentat fir-Reġistru fl‑1 ta’ Marzu 2021, Eland Oil & Gas irtirat it-talba tagħha għal intervent.

41      Permezz ta’ att ippreżentat fir-Reġistru tal-Qorti Ġenerali fis‑7 ta’ Novembru 2019, WPP Jubilee Ltd talbet li tintervjeni fil-Kawża T‑456/19 insostenn tat-talbiet ta’ ITV. Permezz ta’ digriet tal‑24 ta’ Novembru 2020, ITV vs Il-Kummissjoni (T‑456/19, mhux ippubblikat), il-Qorti Ġenerali laqa’  t-talba għal intervent ta’ WPP Jubilee. Permezz ta’ att ippreżentat fir-Reġistru fl‑1 ta’ Marzu 2021, WPP Jubilee rtirat it-talba tagħha għal intervent.

42      Permezz ta’ digriet tat‑8 ta’ Lulju 2021, il-Qorti Ġenerali kkonstatat l-irtirar tat-talbiet għal intervent ta’ Compass Overseas, ta’ Eland Oil & Gas u ta’ WPP Jubilee.

43      Matul il-proċedura, ITV ippreżentat talbiet għal trattament kunfidenzjali ta’ ċerti atti tal-proċedura fir-rigward, b’mod partikolari, ta’ LSEGH.
2.      Fuq it‑talbiet tal‑partijiet

44      ITV, sostnuta minn LSEGH, titlob li l-Qorti Ġenerali jogħġobha:
–        tannulla d-deċiżjoni kkontestata;
–        tikkundanna lill-Kummissjoni għall-ispejjeż.

45      Ir-Renju Unit jitlob li l-Qorti Ġenerali jogħġobha tannulla d-deċiżjoni kkontestata konformement mat-talbiet ta’ ITV.

46      Il-Kummissjoni titlob li l-Qorti Ġenerali jogħġobha:
–        tiċħad ir-rikors;
–        tikkundanna lil ITV għall-ispejjeż;
–        tikkundanna lir-Renju Unit u lil LSEGH għall-ispejjeż rispettivi tagħhom.
C.      Fuq il‑fażi orali tal‑proċedura

47      Fuq proposta tal-Imħallef relatur, il-Qorti Ġenerali ddeċidiet li tiftaħ il-fażi orali tal-proċedura fil-Kawżi T‑363/19 u T‑456/19 u li tisma’ lill-partijiet dwar l-eventwali tgħaqqid tal-imsemmija kawżi għall-finijiet tal-imsemmija fażi u tad-deċiżjoni li tagħlaq l-istanza.

48      Barra minn hekk, fil-kuntest tal-miżuri ta’ organizzazzjoni tal-proċedura previsti fl-Artikolu 89 tar-Regoli tal-Proċedura, il-Qorti Ġenerali talbet lill-partijiet iwieġbu għal mistoqsijiet bil-miktub. Il-partijiet ippreżentaw l-osservazzjonijiet tagħhom dwar l-eventwali tgħaqqid tal-Kawżi T‑363/19 u T‑456/19 u wieġbu għall-miżura ta’ organizzazzjoni tal-proċedura fit-termini mogħtija.

49      Permezz ta’ deċiżjoni tal-President tat-Tieni Awla Estiża tal-Qorti Ġenerali tal‑21 ta’ Lulju 2021, wara li nstemgħu l-partijiet, il-Kawżi T‑363/19 u T‑456/19 ġew magħqudin għall-finijiet tal-fażi orali u tal-proċedura, konformement mal-Artikolu 68 tar-Regoli tal-Proċedura.

50      Is-seduta, miżmuma fl‑20 ta’ Settembru 2021, kellha tiġi interrotta minħabba l-impediment ta’ wieħed mill-membri tat-Tieni Awla Estiża tal-Qorti Ġenerali.

51      Permezz ta’ deċiżjoni tat‑13 ta’ Ottubru 2021, wara dan l-impediment, il-President tal-Qorti Ġenerali ħatar lil Viċi President tal-Qorti Ġenerali sabiex jikkompleta t-Tieni Awla Estiża. Dan tal-aħħar assuma wkoll il-Presidenza tal-kulleġġ ġudikanti, konformement mal-Artikolu 11(4) tar-Regoli tal-Proċedura.

52      Fit‑18 ta’ Ottubru 2021 inżammet seduta ġdida li matulha nstemgħu s-sottomissjonijiet orali tal-partijiet u t-tweġibiet tagħhom kemm għall-miżura ta’ organizzazzjoni tal-proċedura prevista fl-Artikolu 89 tar-Regoli tal-Proċedura kif ukoll għall-mistoqsijiet orali magħmula mill-Qorti Ġenerali. Matul is-seduta, ir-Renju Unit għamel ċerti osservazzjonijiet dwar ir-rapport għas-seduta, il-Qorti Ġenerali ħadet nota ta’ dan fil-proċess verbali tas-seduta.
III. Id‑dritt

A.      Fuq it‑tgħaqqid tal‑Kawżi T‑363/19 u T‑456/19 għall‑finijiet tad‑deċiżjoni li tagħlaq l‑istanza

53      Abbażi tal-Artikolu 19(2) tar-Regoli tal-Proċedura, il-President tat-Tieni Awla Estiża tal-Qorti Ġenerali għadda d-deċiżjoni dwar it-tgħaqqid tal-Kawżi T‑363/19 u T‑456/19 għall-finijiet tad-deċiżjoni li tagħlaq l-istanza, li kienet taqa’ fil-kompetenza tiegħu, lit-Tieni Awla Estiża tal-Qorti Ġenerali.

54      Wara li l-partijiet instemgħu dwar l-eventwali tgħaqqid, hemm lok li l-Kawżi T‑363/19 u T‑456/19 jiġu magħqudin għall-finijiet tad-deċiżjoni li tagħlaq l-istanza, minħabba li huma konnessi.
B.      Fuq il‑mertu

55      Insostenn tar-rikorsi tagħhom, ir-Renju Unit, fil-Kawża T‑363/19, u ITV, fil-Kawża T‑456/19, jinvokaw, rispettivament, erba’ u ħdax-il motiv, li jissovrapponu ruħhom parzjalment.

56      Permezz tal-motivi tagħhom, ir-Renju Unit u ITV jikkritikaw, essenzjalment, lill-Kummissjoni talli wettqet żbalji ta’ liġi u ta’ evalwazzjoni u talli kisret il-prinċipju ta’ nondiskriminazzjoni, meta kklassifikat l-eżenzjonijiet inkwistjoni bħala skema ta’ għajnuna mill-Istat u meta ordnat, sussegwentement, l-irkupru tal-għajnuna inkwistjoni mingħand il-benefiċjarji tagħha.

57      F’dan ir-rigward, għandu jitfakkar li l-klassifikazzjoni bħala għajnuna mill-Istat teħtieġ li jkunu osservati r-rekwiżiti kollha msemmija fl-Artikolu 107 TFUE. Għalhekk, sabiex miżura tkun tista’ tiġi kklassifikata bħala għajnuna mill-Istat fis-sens ta’ din id-dispożizzjoni.  L-ewwel, għandu jkun hemm intervent mill-Istat jew permezz ta’ riżorsi tal-Istat. It-tieni, dan l-intervent għandu jkun ta’ natura li jista’ jaffettwa l-kummerċ bejn l-Istati Membri. It-tielet, dan għandu jagħti vantaġġ selettiv lill-benefiċjarju tiegħu. Ir-raba’, huwa għandu jwassal għal distorsjoni jew theddida ta’ distorsjoni tal-kompetizzjoni (ara s-sentenza tal‑21 ta’ Diċembru 2016, Il-Kummissjoni vs Hansestadt Lübeck, C‑524/14 P, EU:C:2016:971, punt 40 u l-ġurisprudenza ċċitata).

58      Għandhom jiġu eżaminati, qabel kollox, il-motivi invokati mir-Renju Unit u minn ITV ibbażati fuq żbalji ta’ evalwazzjoni li jivvizzjaw l-identifikazzjoni mill-Kummissjoni ta’ vantaġġ selettiv f’dan il-każ, wara dan, għandhom jiġu trattati l-motivi bbażati fuq żbalji ta’ evalwazzjoni fir-rigward tal-assenza ta’ effett ħażin fuq il-kummerċ bejn l-Istati Membri, fuq il-ksur tal-prinċipju ta’ nondiskriminazzjoni u fuq żball ta’ liġi li jirriżulta mill-applikazzjoni żbaljata, b’analoġija, tad-Direttiva tal-Kunsill (UE) 2016/1164 tat‑12 ta’ Lulju 2016 li tistabbilixxi regoli kontra l-prattiki ta’ evitar tat-taxxa li jaffettwaw direttament il-funzjonament tas-suq intern (ĠU 2016, L 193, p. 1), u li fl-aħħar jiġu eżaminati l-motivi bbażati fuq żbalji ta’ evalwazzjoni li jivvizzjaw l-identifikazzjoni tal-benefiċjarji tal-iskema kkontestata u l-irkupru tal-għajnuna ordnat mill-Kummissjoni fid-deċiżjoni kkontestata.

59      F’dak li jirrigwarda, b’mod iktar speċifiku, l-eżistenza ta’ vantaġġ selettiv, għandu jiġi osservat li, fil-kuntest tal-analiżi tal-miżuri fiskali mil-perspettiva tal-Artikolu 107(1) TFUE, kemm l-eżami tal-kriterju tal-vantaġġ kif ukoll dak tas-selettività jimplikaw li jiġu ddeterminati, minn qabel, ir-regoli normali tat-taxxa li jiffurmaw il-qafas ta’ referenza rilevanti għal dan l-eżami.

60      Fil-fatt, minn naħa, fil-każ tal-miżuri fiskali, l-eżistenza nnifisha ta’ vantaġġ tista’ tiġi stabbilita biss meta mqabbla ma’ taxxa msejħa “normali” (sentenza tas‑6 ta’ Settembru 2006, Il-Portugall vs Il-Kummissjoni, C‑88/03, EU:C:2006:511, punt 56). Fil-fatt, tali miżura tagħti vantaġġ ekonomiku lill-benefiċjarju tagħha meta din ittaffi l-piżijiet li normalment itaqqlu l-baġit ta’ impriża u li, għal din ir-raġuni, mingħajr ma jkunu sussidji fis-sens strett tal-kelma, huma tal-istess natura u għandhom effetti identiċi (sentenza tad‑9 ta’ Ottubru 2014, Ministerio de Defensa u Navantia, C‑522/13, EU:C:2014:2262, punt 22). Għalhekk, hija preċiżament it-taxxa msejħa “normali” li hija stabbilita għall-qafas ta’ referenza.

61      Min-naħa l-oħra, fil-qasam fiskali, il-ġurisprudenza teħtieġ analiżi fi tliet stadji tas-selettività. Din l-analiżi timplika, fl-ewwel lok, li tiġi identifikata s-sistema fiskali komuni jew “normali”, applikabbli fl-Istat Membru kkonċernat, li tikkostitwixxi l-qafas ta’ referenza, u, fit-tieni lok, li jintwera li l-miżura fiskali inkwistjoni tidderoga mill-imsemmi qafas ta’ referenza, sa fejn din tintroduċi divrenzjar bejn operaturi li jinsabu, fid-dawl tal-għan imfittex minn dan il-qafas ta’ referenza, f’sitwazzjoni ġuridika u fattwali paragunabbli (sentenza tal‑21 ta’ Diċembru 2016, Il-Kummissjoni vs World Duty Free Group et, C‑20/15 P u C‑21/15 P, EU:C:2016:981, punt 57). Fit-tielet lok, huwa l-Istat Membru li għandu juri li d-divrenzjar introdott mill-miżura inkwistjoni, li hija “a priori selettiva” hija ġġustifikata, peress li din tirriżulta min-natura jew mill-istruttura tal-kuntest li minnu tifforma parti din il-miżura (sentenza tal‑21 ta’ Diċembru 2016, Il-Kummissjoni vs World Duty Free Group et, C‑20/15 P u C‑21/15 P, EU:C:2016:981, punt 58).

62      Għall-finijiet tal-evalwazzjoni tal-motivi li jikkontestaw l-eżistenza ta’ vantaġġ selettiv f’dan il-każ, għandu jiġi eżaminat, l-ewwel, il-motivi tar-Renju Unit u ta’ ITV ibbażati fuq żball ta’ evalwazzjoni li jivvizzja l-identifikazzjoni tas-sistema ta’ referenza magħżula mill-Kummissjoni, qabel ma jiġu eżaminati, suċċessivament, id-diversi motivi bbażati fuq żbalji ta’ evalwazzjoni li jivvizzjaw il-konstatazzjoni mill-Kummissjoni tal-imsemmi vantaġġ.
1.      Fuq il‑motiv ibbażat fuq żball ta’ evalwazzjoni li jivvizzja d-definizzjoni tas‑sistema ta’ referenza (l‑ewwel motiv fil‑Kawża T‑363/19 u l‑ewwel motiv fil‑Kawża T‑456/19)

63      Ir-Renju Unit u ITV isostnu, essenzjalment, li l-Kummissjoni wettqet żball ta’ evalwazzjoni meta ddeċidiet li s-sistema ta’ referenza kienet komposta unikament minn regoli applikabbli għas-CFC u jsostnu li s-sistema ta’ referenza xierqa għall-finijiet tal-evalwazzjoni tas-selettività tal-iskema kkontestata hija s-sistema tat-taxxa fuq il-kumpanniji fir-Renju Unit.

64      Il-Kummissjoni tikkontesta l-argumenti tar-Renju Unit u ta’ ITV billi ssostni li r-regoli applikabbli għas-CFC jikkostitwixxu corpus komplet ta’ regoli, differenti mis-sistema ġenerali tat-taxxa fuq il-kumpanniji fir-Renju Unit, għalkemm dawn jikkostitwixxu estensjoni tagħha u mhux eċċezzjoni għaliha.

65      F’dan ir-rigward, għandu jitfakkar li d-determinazzjoni tal-qafas ta’ referenza għandha importanza ikbar fil-każ ta’ miżuri fiskali, peress li l-eżistenza ta’ vantaġġ ekonomiku, fis-sens tal-Artikolu 107(1) TFUE, tista’ tiġi stabbilita biss meta mqabbla ma taxxa msejħa “normali”. Barra minn hekk, għandu jitfakkar li, sa fejn, barra mill-oqsma li fihom id-dritt fiskali tal-Unjoni huwa s-suġġett ta’ armonizzazzjoni, huwa l-Istat Membru kkonċernat li jiddefinixxi, fl-eżerċizzju tal-kompetenzi esklużivi tiegħu fil-qasam ta’ tassazzjoni diretta, il-karatteristiċi kostituttivi tat-taxxa, id-determinazzjoni tas-sistema ta’ referenza jew tas-sistema fiskali “normali”, li minnha għandu jiġi analizzat ir-rekwiżit dwar is-selettività, għandha tiħux inkunsiderazzjoni l-imsemmija karatteristiċi (ara, f’dan is-sens, is-sentenza tas‑16 ta’ Marzu 2021, Il-Kummissjoni vs Il-Polonja, C‑562/19 P, EU:C:2021:201, punti 38 u 39).

66      Għalhekk, għandhom jiġu ddeterminati r-regoli tat-taxxa “normali” li għalihom huwa suġġett il-benefiċjarju tal-miżura meqjusa bħala li tikkostitwixxi għajnuna mill-Istat. Barra minn hekk, f’dak li jirrigwarda miżura fiskali ta’ portata ġenerali, għandha tiġi identifikata s-sistema fiskali komuni jew is-sistema ta’ referenza applikabbli fl-Istat Membru kkonċernat, sa fejn din tal-aħħar tikkostitwixxi l-punt tat-tluq tal-eżami komparattiv li għandu jitwettaq fil-kuntest tal-evalwazzjoni tas-selettività ta’ skema ta’ għajnuna (ara, f’dan is-sens, is-sentenza tas‑6 ta’ Ottubru 2021, World Duty Free Group u Spanja vs Il-Kummissjoni, C‑51/19 P u C‑64/19 P, EU:C:2021:793, punt 61).

67      Min-naħa l-oħra, mill-ġurisprudenza jirriżulta li, fil-każ fejn teżisti regola fiskali ġenerali applikabbli għall-impriżi kollha suġġetti għat-taxxa fuq il-kumpanniji, ma tistax tittieħed bħala sistema ta’ referenza rilevanti għall-finijiet tal-analiżi tas-selettività regola li tikkostitwixxi eċċezzjoni għar-regola ġenerali, filwaqt li eżami tal-kontenut sħiħ ta’ dawn id-dispożizzjonijiet kollha kellu jippermetti li jiġi kkonstatat li l-effett tal-miżura fiskali inkwistjoni kien li jiddefinixxi sitwazzjoni li taqa’ taħt ir-regola ġenerali (ara, f’dan is-sens, is-sentenza tat‑28 ta’ Ġunju 2018, Il-Ġermanja vs Il-Kummissjoni, C‑208/16 P, mhux ippubblikata, EU:C:2018:506, punti 99 sa 101).

68      Iktar minn hekk, għandu jitfakkar li s-selettività ta’ miżura fiskali ma tistax tiġi analizzata fid-dawl ta’ qafas ta’ referenza kompost minn xi dispożizzjonijiet tad-dritt nazzjonali tal-Istat Membru kkonċernat li nħarġu b’mod artifiċjali minn kuntest leġiżlattiv iktar wiesa’. Meta l-miżura fiskali inkwistjoni tkun inseparabbli mis-sistema ġenerali tat-taxxa tal-Istat Membru kkonċernat, għandu jsir riferiment għal din is-sistema. Min-naħa l-oħra, meta jidher li tali miżura tista’ tiġi sseparata b’mod ċar mill-imsemmija sistema ġenerali, ma jistax jiġi eskluż li l-qafas ta’ referenza li għandu jittieħed inkunsiderazzjoni jkun iktar limitat minn din is-sistema ġenerali, jew saħansitra li jidentifika ruħu mal-miżura stess, meta din tkun tippreżenta ruħha bħala regola li għandha loġika ġuridika awtonoma u li huwa impossibbli li jiġi identifikat grupp normattiv koerenti barra minn din il-miżura (ara s-sentenza tas‑6 ta’ Ottubru 2021, World Duty Free Group u Spanja vs Il-Kummissjoni, C‑51/19 P u C‑64/19 P, EU:C:2021:793, punti 62 u 63 u l-ġurisprudenza ċċitata).

69      Min-naħa l-oħra, minn ġurisprudenza stabbilita jirriżulta li l-Artikolu 107(1) TFUE ma jagħmilx distinzjoni skont il-kawżi jew l-għanijiet tal-interventi mill-Istat, iżda jiddefinixxihom skont l-effetti tagħhom, u għaldaqstant indipendentement mit-tekniki użati (ara s-sentenza tat‑28 ta’ Ġunju 2018, Andres (falliment ta’ Heitkamp BauHolding) vs Il-Kummissjoni, C‑203/16 P, EU:C:2018:505, punt 91 u l-ġurisprudenza ċċitata).

70      Minn din il-ġurisprudenza jirriżulta li, għalkemm l-użu ta’ teknika leġiżlattiva speċifika ma jistax jippermetti li regoli tat-taxxa nazzjonali jevitaw mill-ewwel il-kontroll previst mit-Trattat FUE fil-qasam ta’ għajnuna mill-Istat, l-użu tat-teknika leġiżlattiva magħżula lanqas ma tista’ tkun suffiċjenti sabiex jiġi ddefinit il-qafas ta’ referenza rilevanti għall-finijiet tal-analiżi tar-rekwiżit dwar is-selettività, ħlief biex tiġi sostnuta b’mod deċiżiv il-forma tal-interventi statali fuq l-effetti tagħhom. Għaldaqstant, it-teknika leġiżlattiva użata ma tistax tkun element deċiżiv għall-finijiet tad-determinazzjoni tal-qafas ta’ referenza (sentenza tat‑28 ta’ Ġunju 2018, Andres (falliment ta’ Heitkamp BauHolding) vs Il-Kummissjoni, C‑203/16 P, EU:C:2018:505, punti 89 sa 91).

71      Il-Kummissjoni nnifisha speċifikat l-interpretazzjoni tagħha tal-kunċett ta’ sistema ta’ referenza fil-komunikazzjoni tagħha dwar il-kunċett ta’ għajnuna mill-Istat kif imsemmi fl-Artikolu 107(1) [TFUE] (ĠU 2016, C 262, p. 1; iktar ’il quddiem il-“komunikazzjoni tal‑2016”). F’dan ir-rigward, din il-komunikazzjoni, għalkemm din ma hijiex ta’ natura li torbot lill-Qorti Ġenerali, tista’ madankollu sservi ta’ sors utli ta’ ispirazzjoni (ara, f’dan is-sens, u b’analoġija, is-sentenza tas‑26 ta’ Lulju 2017, Ir-Repubblika Ċeka vs Il-Kummissjoni, C‑696/15 P, EU:C:2017:595, punt 53).

72      Fil-punt 133 tal-komunikazzjoni tal‑2016 huwa b’mod partikolari indikat li s-sistema ta’ referenza hija magħmula minn sett konsistenti ta’ regoli li japplikaw b’mod ġenerali — fuq il-bażi ta’ kriterji oġġettivi — għall-impriżi kollha li jaqgħu taħt il-kamp ta’ applikazzjoni tagħha kif iddefinit mill-għan tagħha. Tipikament, dawn ir-regoli jiddefinixxu mhux biss il-kamp ta’ applikazzjoni tas-sistema, iżda wkoll il-kundizzjonijiet li taħthom tkun tapplika s-sistema, id-drittijiet u l-obbligi tal-impriżi suġġetti għaliha u l-aspetti tekniċi tal-funzjonament tas-sistema.

73      Barra minn hekk, il-punt 134 tal-komunikazzjoni tal‑2016 jispeċifika li, il-każ ta’ taxxi, is-sistema ta’ referenza hija bbażata fuq l-elementi bħall-valur taxxabbli, il-persuni taxxabbli, il-fatt taxxabbli u r-rati tat-taxxa. F’dan ir-rigward, mill-ġurisprudenza jirriżulta, b’mod partikolari, li r-rata tat-taxxa kif ukoll id-determinazzjoni tal-bażi taxxabbli jew tal-fatt taxxabbli tagħha jirrappreżentaw karatteristiċi li jiddefinixxu s-sistema ta’ referenza jew is-sistema fiskali “normali” li minnha għandu jiġi analizzat ir-rekwiżit dwar is-selettività (ara, f’dan is-sens, is-sentenza tas‑16 ta’ Marzu 2021, Il-Kummissjoni vs Il-Polonja, C‑562/19 P, EU:C:2021:201, punti 38 u 39).

74      Huwa fid-dawl ta’ dawn il-kunsiderazzjonijiet li għandu jiġi evalwat jekk il-Kummissjoni identifikatx b’mod korrett is-sistema ta’ referenza f’dan il-każ.

75      Hekk kif jirriżulta b’mod partikolari mill-premessa 107 tad-deċiżjoni kkontestata, il-Kummissjoni indikat li s-sistema ta’ referenza kienet komposta mir-regoli applikabbli għas-CFC li, ikkunsidrati flimkien, jiddeterminaw is-suġġett jew il-bażi taxxabbli tal-imposta ta’ CFC.

76      F’dan il-każ, il-miżuri inkwistjoni huma l-eżenzjonijiet previsti fil-Kapitolu Nru 9 tal-Parti 9 A tat-TIOPA għal ċerti tipi ta’ profitti tas-CFC li kienu mod ieħor ikunu s-suġġett ta’ imposta ta’ CFC, abbażi tal-Kapitolu Nru 5 tal-Parti 9 A tat-TIOPA. Għalhekk dawn jifformaw parti mir-regoli applikabbli għas-CFC, li huma kkodifikati fil-Parti 9 A tat-TIOPA.

77      Essenzjalment, ir-regoli applikabbli għas-CFC jipprevedu t-tassazzjoni fir-Renju Unit tal-profitti magħmula mis-CFC li huma, fil-verità, attribwibbli għall-kumpannija konnessa, taxxabbli fir-Renju Unit, sa fejn din hija l-oriġini tal-attivitajiet jew tal-assi li ġġeneraw dawn il-profitti jew sa fejn il-profitti tas-CFC jirriżultaw minn arranġamenti intiżi li jiddevjaw fondi li kienu mod ieħor ikunu taxxabbli fir-Renju Unit.

78      Ir-regoli applikabbli għas-CFC jintegraw ruħhom, min-naħa tagħhom, fi ħdan is-sistema ġenerali tat-taxxa fuq il-kumpanniji tar-Renju Unit.

79      Għandu jiġi eżaminat sa fejn dawn ir-regoli jistgħu jiġu separati mill-imsemmija sistema ġenerali tat-taxxa, sa fejn dawn jippreżentaw ruħhom bħala grupp normattiv koerenti, li għandu loġika ġuridika awtonoma, fis-sens tal-ġurisprudenza msemmija fil-punt 68 iktar ’il fuq, b’mod partikolari f’dak li jirrigwarda elementi bħal ma huma l-valur taxxabbli, il-persuni taxxabbli, il-fatt taxxabbli u r-rati tat-taxxa.

80      L-ewwel, f’dak li jirrigwarda l-loġika li fuqha huma msejsa r-regoli applikabbli għas-CFC, għandu jitfakkar, hekk kif jenfasizza, ġustament, ir-Renju Unit, li s-sistema ġenerali tat-taxxa fuq il-kumpanniji ta’ dan l-Istat hija bbażata fuq il-prinċipju ta’ territorjalità, li abbażi tiegħu jiġu intaxxati biss il-profitti magħmula fir-Renju Unit, jiġifieri l-profitti magħmula minn kumpanniji stabbiliti hemmhekk jew il-profitti magħmula minn kumpanniji barranin iġġenerati mill-attivitajiet tagħhom imwettqa fir-Renju Unit permezz ta’ stabbiliment permanenti f’dan l-Istat.

81      Issa, abbażi tar-regoli applikabbli għas-CFC, ċerti profitti magħmula mis-CFC li, skont il-prinċipju ta’ territorjalità, ma jiġux normalment intaxxati fir-Renju Unit jistgħu madankollu jiġu intaxxati meta dawn jitqiesu bħala li ġew iddevjati b’mod artifiċjali lil hinn mir-Renju Unit.

82      Għalhekk, ir-regoli applikabbli għas-CFC huma msejsa fuq loġika differenti minn dik tas-sistema ġenerali tat-taxxa fir-Renju Unit. Din il-loġika hija, ċertament, komplementari jew, hekk kif indikat il-Kummissjoni fil-premessa 105 tad-deċiżjoni kkontestata, korollarja għas-sistema ġenerali tat-taxxa msejsa fuq il-prinċipju ta’ territorjalità, madankollu din hija separabbli minnha.

83      Fil-fatt, dawn ir-regoli ma jikkostitwixxux eċċezzjoni għas-sistema ġenerali tat-taxxa, sa fejn dawn jistgħu pjuttost jitqiesu bħala estensjoni tagħha. Ir-regoli applikabbli għas-CFC huma intiżi li jintaxxaw profitti li ġew iddevjati b’mod artifiċjali lil hinn mir-Renju Unit u li, minħabba dan il-fatt, żiedu b’mod artifiċjali l-profitti tas-CFC, li, sussegwentement, tiddistribwixxi dividendi li ma humiex taxxabbli fir-Renju Unit. Għalhekk, il-loġika tar-regoli applikabbli għas-CFC hija marbuta mal-iddevjar tal-profitti lejn is-CFC, b’tali mod li, fil-prattika, dawn ikunu magħmula barra mir-Renju Unit. Din għalhekk hija separata minn dik li fuqha hija msejsa s-sistema ġenerali tat-taxxa fuq il-kumpanniji fir-Renju Unit, li hija msejsa fuq il-profitti magħmula fir-Renju Unit.

84      It-tieni, għandu jiġi vverifikat jekk, fid-dawl tal-karatteristiċi kostituttivi li jiddefinixxu s-sistema fiskali “normali”, ir-regoli applikabbli għas-CFC jistgħux jitqiesu bħala li jikkostitwixxu corpus komplet ta’ regoli, separat mis-sistema ġenerali tat-taxxa fuq il-kumpanniji fir-Renju Unit.

85      F’dak li jirrigwarda l-bażi taxxabbli, għandu jiġi osservat li r-regoli applikabbli għas-CFC jirrigwardaw profitti tas-CFC li jiġu ddevjati b’mod artifiċjali u kumulati minn sussidjarji stabbiliti barra mir-Renju Unit. Għalhekk, dawn huma profitti ta’ kontabbiltà magħmula mis-CFC barra mir-Renju Unit u l-intaxxar tagħhom, abbażi tal-Kapitoli Nri 4 sa 8 tal-Parti 9 A tat-TIOPA, huwa bbażat fuq il-kundizzjoni li dawn ikunu ġew iddevjati b’mod artifiċjali lil hinn mir-Renju Unit. Min-naħa l-oħra, it-taxxa fuq il-kumpanniji fir-Renju Unit tapplika għall-profitti magħmula fir-Renju Unit minn kumpanniji li huma stabbiliti hemmhekk jew minn stabbilimenti permanenti ta’ kumpanniji stabbiliti barra mill-pajjiż.

86      F’dak li jirrigwarda l-persuna responsabbli għall-ħlas tat-taxxa, ir-regoli applikabbli għas-CFC huma applikabbli meta l-kumpanniji residenti fir-Renju Unit għandhom ċerti interessi f’kumpanniji sussidjarji stabbiliti barra mir-Renju Unit. Dan l-aspett partikolari jindividwalizza lil dawn il-persuni taxxabbli meta mqabbla mal-persuni taxxabbli taħt is-sistema ġenerali tat-taxxa fuq il-kumpanniji fir-Renju Unit, jiġifieri l-kumpanniji li tagħmel profitti fir-Renju Unit, direttament jew, fil-każ ta’ kumpanniji barranin, permezz ta’ stabbiliment permanenti fir-Renju Unit. Min-naħa l-oħra, meta kumpannija fir-Renju Unit tiġi suġġetta għal imposta ta’ CFC, dan isir preċiżament minħabba l-profitti magħmula mis-CFC tagħha, filwaqt li, b’applikazzjoni tas-sistema ġenerali tat-taxxa fuq il-kumpanniji fir-Renju Unit, kumpannija stabbilita hemmhekk hija taxxabbli minħabba l-profitti rispettivi tagħha li hija tagħmel hija nnifisha jew permezz ta’ stabbiliment permanenti fir-Renju Unit.

87      F’dak li jirrigwarda l-fatt taxxabbli, għandu jiġi osservat li jkun hemm impożizzjoni ta’ imposta ta’ CFC, abbażi tar-regoli applikabbli għas-CFC, meta s-CFC jagħmlu profitti barra mir-Renju Unit u meta dawn jitqiesu bħala li jirriżultaw minn arranġamenti jew minn iddevjar artifiċjali ta’ riżorsi jew ta’ profitti li kellhom jiġu intaxxati fir-Renju Unit. Min-naħa l-oħra, fil-każ tat-taxxa fuq il-kumpanniji fir-Renju Unit, huwa t-twettiq ta’ profitti fir-Renju Unit li jiġġenera t-taxxa. Fil-fatt, sa fejn ġew iddevjati b’mod artifiċjali, il-profitti magħmula mis-CFC kellhom, min-natura tagħhom stess, ikunu suġġetti għat-taxxa fir-Renju Unit. Għalhekk, l-element determinanti għall-finijiet tal-impożizzjoni ta’ imposta ta’ CFC huwa l-iddevjar artifiċjali tal-profitti lil hinn mir-Renju Unit.

88      F’dak li jirrigwarda r-rata tat-taxxa, għandu jiġi osservat li r-regoli applikabbli għas-CFC jipprevedu, fl-Artikolu 371BC tal-Parti 9 A tat-TIOPA, li r-rata tat-taxxa applikabbli għall-kalkolu tal-imposta ta’ CFC hija dik prevista mis-sistema tat-taxxa fuq il-kumpanniji fir-rigward tal-profitti tal-kumpannija konnessa taxxabbli fir-Renju Unit u, fil-każ fejn ikun hemm iktar min rata waħda applikabbli, ir-rata li tirriżulta mill-medja ta’ dawn id-diversi rati, għall-perijodu fiskali rilevanti. Għalkemm huwa minnu li r-regoli applikabbli għas-CFC ma jinkludux rata speċifika applikabbli għall-profitti tas-CFC u jagħmlu riferiment għar-rata prevista mis-sistema ġenerali tat-taxxa fuq il-kumpanniji. Madankollu, fil-globalità tagħha, l-imposta ta’ CFC hija ddeterminata minn mekkaniżmu ta’ kalkolu speċifiku li jimplika, jekk ikun il-każ, il-kalkolu tal-medja ta’ diversi rati tat-taxxa applikabbli għall-profitti tal-kumpannija konnessa taxxabbli fir-Renju Unit.

89      Finalment, ir-regoli applikabbli għas-CFC jinkludu, b’mod partikolari fil-Kapitoli Nri 15 sa 21 tal-Parti 9 A tat-TIOPA, dispożizzjonijiet speċifiċi li jirrigwardaw il-kalkolu tal-imposta ta’ CFC, il-ġestjoni u l-ġbir tagħha u, b’mod iktar partikolari, l-interazzjoni tagħha mat-taxxi li għandhom jitħallsu mill-kumpannija residenti fir-Renju Unit u ma dawk imħallsa mis-CFC fil-pajjiż ta’ residenza tagħha. Dawn id-dispożizzjonijiet jippermettu l-applikazzjoni tal-Parti 9 A tat-TIOPA għall-finijiet tal-intaxxar tas-CFC, b’mod parallel mal-applikazzjoni tas-sistema ġenerali tat-taxxa fuq il-kumpanniji fir-Renju Unit. Huwa minnu li r-regoli applikabbli għas-CFC jistrieħu fuq is-sistema ġenerali tat-taxxa fuq il-kumpanniji li għaliha huma jagħmlu riferiment. Madankollu, dan ma jipprekludix li huma jkunu jistgħu jitqiesu bħala corpus awtonomu ta’ regoli speċifiċi li jirregolaw l-intaxxar fir-Renju Unit tal-profitti magħmula mis-CFC.

90      Barra minn hekk, għandu jiġi osservat li, fil-kuntest tal-kalkolu tal-ammont tat-taxxa tal-kumpannija residenti taxxabbli abbażi tal-profitti magħmula mis-CFC tagħha, huwa previst tnaqqis, bħala tnaqqis tat-taxxa, abbażi tal-eventwali taxxi li setgħu tħallsu fil-pajjiż ospitanti tas-CFC. Dan il-mekkaniżmu, li ma huwiex rilevanti fil-kuntest tal-kalkolu tat-taxxa, abbażi tas-sistema ġenerali tat-taxxa fuq il-kumpanniji fir-Renju Unit, huwa kruċjali fil-kuntest tal-intaxxar tal-profitti tas-CFC, sabiex jiġi evitat l-intaxxar doppju. L-eżistenza nnifisha ta’ dan il-mekkaniżmu hija xhieda tal-ispeċifiċità tar-regoli applikabbli għas-CFC.

91      F’dawn iċ-ċirkustanzi, għandu jiġi deċiż li l-Kummissjoni ma wettqitx żball ta’ evalwazzjoni meta kkunsidrat li r-regoli applikabbli għas-CFC jikkostitwixxu corpus ta’ regoli tat-taxxa separat fi ħdan is-sistema ġenerali tat-taxxa fuq il-kumpanniji fir-Renju Unit u meta għażlet dawn ir-regoli bħala sistema ta’ referenza għall-finijiet tal-analiżi tagħha.

92      Għaldaqstant, il-motiv preżenti, ibbażat fuq żball ta’ evalwazzjoni li jivvizzja l-identifikazzjoni tas-sistema ta’ referenza, għandu jiġi miċħud.
2.      Fuq il-motivi bbażati fuq żball ta’ evalwazzjoni li jivvizzja l-konstatazzjonijiet mill-Kummissjoni tal-eżistenza ta’ vantaġġ u tas-selettività a priori tal-iskema kkontestata minħabba deroga mis-sistema ta’ referenza (it-tieni motiv fil-Kawża T‑363/19 u t-tieni u t-tielet motiv fil-Kawża T‑456/19)

93      Ir-Renju Unit u ITV jsostnu, essenzjalment, li, anki jekk jitqies li s-skema applikabbli għas-CFC hija s-sistema ta’ referenza xierqa, l-applikazzjoni tal-Kapitolu Nru 9 tal-Parti 9 A tat-TIOPA ma twassalx għall-għoti ta’ vantaġġ u ma tikkostitwixxix deroga mill-imsemmija sistema.

94      Il-Kummissjoni tikkontesta l-argumenti tar-Renju Unit u ta’ ITV.

95      F’dan il-każ, għandu jiġi eżaminat wieħed wara l-ieħor l-argumenti tar-Renju Unit u ta’ ITV, li minn naħa tagħha hija sostnuta mir-Renju Unit u minn LSEGH, li jikkontestaw, l-ewwel, id-deċiżjoni tal-Kummissjoni dwar l-eżistenza ta’ vantaġġ, it-tieni, l-għan tas-sistema ta’ referenza magħżula mill-Kummissjoni għall-finijiet tal-paragun inerenti għall-analiżi tas-selettività u, it-tielet, id-deċiżjoni tal-Kummissjoni dwar is-selettività a priori tal-iskema kkontestata minħabba deroga mis-sistema ta’ referenza.
a)      Fuq l‑eżistenza ta’ vantaġġ

96      Skont ir-Renju Unit u ITV, id-dispożizzjonijiet tal-Kapitolu Nru 9 tal-Parti 9 A tat-TIOPA ma setgħux jiġu interpretati b’mod separat mid-dispożizzjonijiet tal-Kapitoli Nri 3 u 5 tagħha, sa fejn dawn jifformaw assjem koerenti li jiddefinixxi l-perimetru tal-intaxxar fir-Renju Unit tal-profitti magħmula mis-CFC. Għalhekk, l-awtoritajiet tat-taxxa tar-Renju Unit ma jistgħu jagħtu ebda vantaġġ minħabba l-applikazzjoni tal-Kapitolu Nru 9 tal-Parti 9 A tat-TIOPA.

97      F’dan ir-rigward, għandu jitfakkar li, skont ġurisprudenza stabbilita, għandhom jitqiesu bħala għajnuna mill-Istat l-interventi li, irrispettivament mill-forma tagħhom, jistgħu jiffavorixxu direttament jew indirettament lil impriżi, jew li għandhom jitqiesu bħala vantaġġ ekonomiku li l-impriża benefiċjarja ma kinitx tikseb taħt kundizzjonijiet normali tas-suq (ara s-sentenza tat‑2 ta’ Settembru 2010, Il-Kummissjoni vs Deutsche Post, C‑399/08 P, EU:C:2010:481, punt 40 u l-ġurisprudenza ċċitata; is-sentenza tad‑9 ta’ Ottubru 2014, Ministerio de Defensa u Navantia, C‑522/13, EU:C:2014:2262, punt 21).

98      Għalhekk, miżura Statali tagħti vantaġġ ekonomiku lill-benefiċjarju tagħha meta din ittaffi l-piżijiet li normalment itaqqlu l-baġit ta’ impriża u li, għal din ir-raġuni, mingħajr ma jkunu sussidji fis-sens strett tal-kelma, huma tal-istess natura u għandhom effetti identiċi (sentenza tad‑9 ta’ Ottubru 2014, Ministerio de Defensa u Navantia, C‑522/13, EU:C:2014:2262, punt 22). Miżura li permezz tagħha l-awtoritajiet pubbliċi jagħtu lil ċerti impriżi trattament fiskali vantaġġuż li, għalkemm ma jinvolvix trasferiment ta’ riżorsi tal-Istat, iqiegħed lill-benefiċjarji tagħha f’sitwazzjoni finanzjarja iktar favorevoli minn dik ta’ persuni taxxabbli oħra, tikkostitwixxi għajnuna mill-Istat fis-sens tal-Artikolu 107(1) TFUE (sentenza tal‑15 ta’ Marzu 1994, Banco Exterior de España, C‑387/92, EU:C:1994:100, punt 14; ara, ukoll, is-sentenza tat‑8 ta’ Settembru 2011, Paint Graphos et, C‑78/08 sa C‑80/08, EU:C:2011:550, punt 46 u l-ġurisprudenza ċċitata).

99      Konsegwentement, sabiex jiġi ddeterminat jekk jeżistix vantaġġ fiskali, is-sitwazzjoni tal-benefiċjarju li tirriżulta mill-applikazzjoni tal-miżura inkwistjoni għandha titqabbel mas-sitwazzjoni tiegħu fl-assenza tal-miżura inkwistjoni u b’applikazzjoni tar-regoli normali tat-taxxa (ara s-sentenza tal‑24 ta’ Settembru 2019, Il-Pajjiżi l-Baxxi et vs Il-Kummissjoni, T‑760/15 u T‑636/16, EU:T:2019:669, punt 147 u l-ġurisprudenza ċċitata).

100    F’dan il-każ, fil-premessi 96 sa 101 tad-deċiżjoni kkontestata, il-Kummissjoni kkunsidrat li l-eżenzjonijiet inkwistjoni kienet tippermetti li kumpannija stabbilita fir-Renju Unit li kienet is-suġġett ta’ imposta ta’ CFC abbażi tal-Kapitolu Nru 5 tal-Parti 9 A tat-TIOPA titlob li din l-imposta ta’ CFC tkun tammonta għal 25 % tal-profitti finanzjarji mhux kummerċjali ta’ CFC li jirriżultaw minn self kwalifikanti, jekk mhux saħansitra għal perċentwali iżgħar li tinżel saż-0 % meta dawn il-profitti kienu ffinanzjati minn “riżorsi kwalifikanti” jew meta kienet applikabbli r-regola tal-“interessi mqabbla”. Għalhekk, l-eżenzjonijiet inkwistjoni kienu jagħtu vantaġġ lill-kumpanniji benefiċjarji peress li kieku ma kienx hekk, il-profitti eżentati kienu jkunu s-suġġett ta’ imposta ta’ CFC abbażi tal-Kapitolu Nru 5 tal-Parti 9 A tat-TIOPA.

101    F’dan ir-rigward, mill-Parti 9 A tat-TIOPA, hekk kif hija ppreżentata fil-punti 3 sa 9 iktar ’il fuq, jirriżulta li r-regoli ddefiniti fiha jipprevedu serje ta’ sitwazzjonijiet li huma meqjusa bħala li jikkostitwixxu ddevjar artifiċjali ta’ profitti, bħal, b’mod partikolari, dawk koperti mill-Kapitolu Nru 5, li jirrigwarda l-eżerċizzju ta’ attivitajiet permezz ta’ funzjonijiet tal-persuni sinjifikattivi fir-Renju Unit, li jwasslu sabiex is-CFC tagħmel profitti finanzjarji mhux kummerċjali barra mir-Renju Unit.

102    Għalhekk, meta wieħed mill-kriterji previsti mir-regoli msemmija iktar ’il fuq sabiex tiġi identifikata l-eżistenza ta’ ddevjar artifiċjali ta’ profitti jkun issodisfatt, dawn jipprevedu t-tassazzjoni fir-Renju Unit, permezz ta’ imposta ta’ CFC, tal-profitti magħmula mis-CFC inkwistjoni.

103    Għaldaqstant, l-istruttura tas-sistema tinsab fit-taxxa applikabbli għal dawn is-sitwazzjonijiet li jirrappreżentaw iddevjar artifiċjali ta’ profitti lil hinn mir-Renju Unit, kemm jekk biex dawn il-prodotti jerġgħu jiġu integrati fil-valur taxxabbli fir-Renju Unit li kien ġie mnaqqar jew jekk biex jiġi skoraġġit l-istabbiliment ta’ arranġamenti li jwasslu għal tali ddevjar.

104    F’dawn iċ-ċirkustanzi, il-fatt li tiġi prevista eżenzjoni għal 75 %, jekk mhux saħansitra għal 100 %, ta’ dawn il-profitti tas-CFC, li jitqiesu bħala li ġew iddevjati b’mod artifiċjali lil hinn mir-Renju Unit u, għaldaqstant, li kellhom jiġu ntaxxati abbażi ta’ dan, ittaffi l-piżijiet li normalment itaqqlu l-baġit tal-kumpannija taxxabbli fir-Renju Unit minħabba l-imsemmija profitti.

105    Fil-fatt, bil-kontra ta’ dak li tallega ITV, l-eżenzjonijiet inkwistjoni ma jistgħux jitqiesu bħala modulazzjoni tat-taxxa fuq il-profitti tas-CFC. Fil-fatt, sa fejn dawn l-eżenzjonijiet jiksru n-natura nnifisha tar-regoli applikabbli għas-CFC, jiġifieri l-intaxxar tal-profitti iddevjati b’mod artifiċjali lil hinn mir-Renju Unit, dawn ma jistgħux jitqiesu bħala li huma modulazzjoni fl-applikazzjoni tal-imsemmija regoli.

106    Bl-istess mod, l-argument li jgħid li l-Kapitoli Nri 3 u 5 tal-Parti 9 A tat-TIOPA jikkostitwixxu elementi tal-istess test leġiżlattiv li jiddefinixxu l-perimetru tat-taxxa fir-Renju Unit tal-profitti magħmula mis-CFC ma jistax jiġi milqugħ. Fil-fatt, il-fatt li ż-żewġ kapitoli jifformaw parti mill-istess test leġiżlattiv u li huma, neċessarjament, it-tnejn li huma, applikabbli abbażi tal-imsemmi test fis-seħħ ma jbiddilx il-fatt li l-miżuri previsti fil-Kapitolu Nru 9 tal-Parti 9 A tat-TIOPA, sa fejn dawn jeżentaw l-intaxxar tal-profitti li tqiesu bħala li ġew iddevjati b’mod artifiċjali lil hinn mir-Renju Unit, ma jikkorrispondux man-natura u mal-ekonomija tas-sistema li minnha jifformaw parti. Għalhekk, iktar milli jiddelimitaw il-perimetru tal-intaxxar tal-profitti tas-CFC, l-eżenzjonijiet previsti fil-Kapitolu Nru 9 tal-Parti 9 A tat-TIOPA jeħilsu mill-intaxxar il-profitti li kellhom jiġu ntaxxati inkwantu profitti ddevjati b’mod artifiċjali lil hinn mir-Renju Unit.

107    Jekk jiġi aċċettat li, minħabba s-sempliċi fatt li hija mniżżla fl-istess test leġiżlattiv, deroga minn sistema fiskali ma tikkostitwixxix tali deroga, iżda pjuttost modulazzjoni li tiddelimita l-perimetru tal-imsemmija sistema fiskali, ikun faċli ħafna li Stati Membri jaħbi derogi mit-taxxa normali permezz ta’ tali teknika leġiżlattiva u, minħabba f’dan il-fatt, li jevita l-applikazzjoni tar-regoli dwar il-kontroll tal-għajnuna mill-Istat.

108    F’dawn iċ-ċirkustanzi, hemm lok li l-argumenti tar-Renju Unit u ta’ ITV li jikkontestaw il-konstatazzjoni mill-Kummissjoni tal-eżistenza ta’ vantaġġ minħabba l-eżenzjonijiet inkwistjoni, jiġu miċħuda.
b)      Fuq l‑għan tar‑regoli applikabbli għas‑CFC

109    Ir-Renju Unit u ITV essenzjalment isostnu li l-Kummissjoni kienet żbaljata meta qieset li l-għan tar-regoli applikabbli għas-CFC kien limitat għall-intaxxar tal-profitti ddevjati b’mod artifiċjali filwaqt li l-imsemmija regoli huma intiżi li jipproteġu l-bażi tat-taxxa fuq il-kumpanniji fir-Renju Unit, li tista’ titnaqqar permezz ta’ ddevjar artifiċjali ta’ profitti, iżda wkoll permezz ta’ tnaqqis fir-Renju Unit insegwitu għal arranġamenti ċirkolari.

110    Il-Kummissjoni ssostni li l-għan tar-regoli applikabbli għas-CFC huwa dak li jiġu intaxxati l-profitti ġġenerati mill-attivitajiet u mill-assi tar-Renju Unit iddevjati b’mod artifiċjali lejn CFC.

111    Għall-finijiet tal-analiżi ta’ paragunabbiltà inerenti għall-eżami tas-selettività fil-kuntest tat-tieni stadju tal-analiżi previst mill-ġurisprudenza deskritta fil-punt 61 iktar ’il fuq, id-determinazzjoni tal-għan tas-sistema fiskali kkonċernata hija ta’ importanza determinanti, peress li huwa fid-dawl tal-imsemmi għan li għandha tiġi pparagunata s-sitwazzjoni ġuridika u fattwali tal-operaturi ekonomiċi kkonċernati.

112    Fil-fatt, mill-ġurisprudenza jirriżulta li r-rekwiżit dwar is-selettività tal-vantaġġ, inerenti għall-klassifikazzjoni ta’ miżura bħala “għajnuna mill-Istat”, fis-sens tal-Artikolu 107(1) TFUE, jimponi li jiġi ddeterminat jekk, fil-kuntest ta’ sistema legali partikolari, il-miżura nazzjonali inkwistjoni hijiex ta’ natura li tiffavorixxi “ċerti impriżi jew ċerti produtturi” meta mqabbla ma’ oħrajn, li jinsabu, fid-dawl tal-għan imfittex mill-imsemmija sistema, f’sitwazzjoni fattwali u ġuridika paragunabbli u li għalhekk huma suġġetti għal trattament iddifferenzjat li jista’ essenzjalment jiġi kklassifikat bħala diskriminatorju (ara s-sentenza tas‑16 ta’ Marzu 2021, Il-Kummissjoni vs Il-Polonja, C‑562/19 P, EU:C:2021:201, punt 28 u l-ġurisprudenza ċċitata).

113    Fil-premessa 105 tad-deċiżjoni kkontestata, hemm indikat li l-“objettiv tar-regoli tar-Renju Unit dwar is-CFC huwa li jipproteġu l-bażi għat-taxxa korporattiva [fuq il-kumpanniji] tar-Renju Unit biex b’hekk jiġi żgurat li s-sistema ta’ taxxa korporattiva tar-Renju Unit tilħaq l-objettiv tagħha” u li din is-sistema tilħaq “dan l-objettiv billi jiġu ntaxxati l-profitti mill-attivitajiet u mill-assi tar-Renju Unit li jitqiesu bħala li jkunu ġew iddevjati b’mod artifiċjali mir-Renju Unit lejn entitajiet assoċjati mhux residenti”. Dan l-għan huwa mfakkar f’termini ftit differenti fil-premessa 114 tad-deċiżjoni kkontestata.

114    F’dan il-każ, il-partijiet ma jaqblux, essenzjalment, dwar il-kwistjoni ta’ jekk l-għan tar-regoli applikabbli għas-CFC huwiex il-protezzjoni tal-bażi taxxabbli tat-taxxa fuq il-kumpanniji tar-Renju Unit, hekk kif isostnu r-Renju Unit u ITV, jew l-intaxxar tal-profitti ddevjati b’mod artifiċjali lil hinn mir-Renju Unit, hekk kif issostni l-Kummissjoni.

115    F’dan ir-rigward, qabel kollox, għandu jiġi osservat li ż-żewġ pożizzjonijiet miġbura fil-qosor fil-punt 114 iktar ’il fuq fil-verità ma jikkostitwixxux pożizzjonijiet opposti, sa fejn il-protezzjoni tal-bażi taxxabbli tat-taxxa fuq il-kumpanniji tar-Renju Unit tikkostitwixxi għan wiesa’, li fi ħdanu huwa integrat l-għan iktar speċifiku li jikkonsisti fl-intaxxar tal-profitti ddevjati b’mod artifiċjali lil hinn mir-Renju Unit.

116    Fil-fatt, hekk kif ġie indikat fil-punt 3 iktar ’il fuq, is-sistema tat-taxxa fuq il-kumpanniji fir-Renju Unit hija msejsa fuq il-prinċipju ta’ territorjalità li skontu jiġu intaxxati biss il-profitti ġġenerati permezz tal-attivitajiet u tal-assi fir-Renju Unit kemm jekk minn kumpanniji residenti hemmhekk, kemm jekk minn stabbilimenti permanenti ta’ kumpanniji barranin. B’konsegwenza ta’ dan, abbażi tal-prinċipju ta’ territorjalità, id-dividendi ddistribwiti minn kumpanniji kkontrollati minn barra l-pajjiż, bħal ma huma s-CFC, ma humiex intaxxati fir-Renju Unit. Hekk kif sostna r-Renju Unit fil-kuntest tal-proċedura amministrattiva, b’mod partikolari b’risposta għad-deċiżjoni tal-ftuħ tal-proċedura ta’ investigazzjoni formali, sabiex jiġi evitat, fil-kuntest tas-sistema fiskali territorjali, li l-bażi taxxabbli tat-taxxa fuq il-kumpanniji tar-Renju Unit ma titnaqqarx, b’mod partikolari, għall-benefiċċju ta’ CFC suġġetti għal rati tat-taxxa baxxi barra mir-Renju Unit, ġew stabbiliti diversi miżuri, bħal dawk intiżi li jillimitaw it-tnaqqis ta’ interessi fir-Renju Unit, ir-restrizzjonijiet relatati mar-rati tal-interessi applikati f’relazzjonijiet intragrupp jew ir-regoli applikabbli għas-CFC.

117    Huwa minnu li dawn il-miżuri jevitaw l-għanijiet ġenerali ta’ protezzjoni tal-bażi taxxabbli tat-taxxa fuq il-kumpanniji tar-Renju Unit.

118    Madankollu, għall-finijiet tal-analiżi tas-selettività tal-miżuri fiskali inkwistjoni, għandu jiġi ddeterminat l-għan speċifiku tar-regoli applikabbli għas-CFC, li jikkostitwixxu s-sistema ta’ referenza rilevanti f’dan il-każ.

119    Issa, mid-diversi dokumenti li jirriżultaw mill-konsultazzjoni li kien hemm qabel l-adozzjoni fir-Renju Unit tar-regoli applikabbli għas-CFC jirriżulta li dawn kienu intiżi li jipproteġu l-bażi taxxabbli tat-taxxa fuq il-kumpanniji tar-Renju Unit mit-tnaqqir iġġenerat mill-iddevjar artifiċjali ta’ profitti lil hinn mir-Renju Unit. Bl-istess mod, kemm mit-tweġibiet ippreżentati mir-Renju Unit fil-kuntest tal-proċedura amministrattiva kif ukoll mill-osservazzjonijiet bil-miktub tagħha fil-kuntest ta’ dan ir-rikors jirriżulta li r-regoli applikabbli għas-CFC huma speċifikament intiżi għall-intaxxar tal-profitti tas-CFC iddevjati b’mod artifiċjali lil hinn mir-Renju Unit.

120    F’dawn iċ-ċirkustanzi, hemm lok li jiġu miċħuda l-argumenti tar-Renju Unit u ta’ ITV li jikkontestaw l-għan tar-regoli applikabbli għas-CFC magħżul mill-Kummissjoni għall-finijiet tal-analiżi tagħha tal-paragunabbiltà f’dan il-każ, jiġifieri l-protezzjoni tal-bażi taxxabbli tat-taxxa fuq il-kumpanniji tar-Renju Unit, billi jiġu ntaxxati l-profitti ġġenerati permezz ta’ attivitajiet u ta’ assi fir-Renju Unit li jiġu ddevjati b’mod artifiċjali lil hinn minn dan tal-aħħar lejn is-CFC.
c)      Fuq is‑selettività a priori tal‑iskema kkontestata minħabba deroga mis‑sistema ta’ referenza

121    Skont ir-Renju Unit u ITV, sostnuti f’dan ir-rigward minn LSEGH, il-Kummissjoni wettqet żball ta’ evalwazzjoni meta kkonstatat, fid-deċiżjoni kkontestata, li l-iskema kkontestata kienet a priori selettiva, sa fejn din ma ħaditx suffiċjentement inkunsiderazzjoni l-fatt li r-regoli applikabbli għas-CFC kienu intiżi li jimponu obbligu fiskali biss fil-każijiet li kienu jippreżentaw riskju għoli ta’ abbuż jew ta’ ddevjar artifiċjali tal-profitti lil hinn mir-Renju Unit. Min-naħa l-oħra, l-eżenzjoni prevista fil-Kapitolu Nru 9 tal-Parti 9 A tat-TIOPA tapplika biss f’każijiet li jippreżentaw riskju dgħajjef ta’ tnaqqir tal-bażi taxxabbli tat-taxxa fuq il-kumpanniji tar-Renju Unit.

122    Għalhekk, ir-Renju Unit, ITV u LSEGH isostnu li s-sitwazzjoni fattwali u ġuridika tas-CFC li jkunu għamlu profitti minn self mhux kwalifikanti, jiġifieri dak mogħti lil kumpanniji relatati tar-Renju Unit jew lil kumpanniji terzi, hija differenti minn dik tas-CFC li għamlu profitti minn self kwalifikanti. Għalhekk, is-self mogħti minn CFC lil kumpanniji relatati tar-Renju Unit jikkostitwixxi arranġamenti ċirkulari intiżi li jnaqqsu l-bażi taxxabbli tat-taxxa fuq il-kumpanniji tar-Renju Unit u s-self mogħti minn CFC lil terzi normalment jikkostitwixxi arranġamenti li ma għandhomx għan ekonomiku u, għaldaqstant, li jista’ jiġi assimilata għal “self fittizju”, li ma huwiex il-każ tas-sitwazzjonijiet koperti mis-self kwalifikanti, minħabba l-fatt b’mod partikolari tal-kundizzjoni relatata mal-eżerċizzju ta’ attività ekonomika fl-Istat ta’ residenza tas-CFC.

123    Il-Kummissjoni tikkontesta dawn l-argumenti u ssostni, essenzjalment, li s-sitwazzjonijiet koperti mis-self upstream u mis-self fittizju, minn naħa, u dawk koperti mis-self kwalifikanti, min-naħa l-oħra, huma paragunabbli, sa fejn iż-żewġ tipi ta’ self setgħu jiġġeneraw profitti finanzjarji mhux kummerċjali minħabba funzjonijiet tal-persuni sinjifikattivi eżerċitati fir-Renju Unit. Fil-fatt, il- kriterju marbut ma dawn il-funzjonijiet huwa wieħed mill-kriterji previsti fil-Kapitolu Nru 5 tal-Parti 9 A tat-TIOPA għall-finijiet tal-identifikazzjoni ta’ sitwazzjonijiet ta’ ddevjar artifiċjali ta’ profitti, li kellhom ikunu s-suġġett ta’ imposta ta’ CFC. Barra minn hekk, kemm is-self kwalifikanti kif ukoll dak mhux kwalifikanti jistgħu jkunu ġġustifikati minn raġunijiet kummerċjali validi.

124    F’dan ir-rigward, għandu jitfakkar li, fil-kuntest tat-tieni stadju tal-analiżi dwar is-selettività ta’ miżuri fiskali, hekk kif previst fil-ġurisprudenza mfakkra fil-punt 61 iktar ’il fuq, il-Kummissjoni għandha turi li l-miżura fiskali inkwistjoni tidderoga mis-sistema ta’ referenza identifikata fil-kuntest tal-ewwel stadju, sa fejn din tintroduċi divrenzjar bejn operaturi li jinsabu f’sitwazzjoni fattwali u ġuridika paragunabbli fid-dawl tal-għan tal-imsemmija sistema ta’ referenza.

125    Fil-premessi 124 sa 151 tad-deċiżjoni kkontestata, għall-finijiet tal-istabbiliment tal-eżistenza ta’ vantaġġ selettiv, il-Kummissjoni qabblet is-sitwazzjoni tal-kumpanniji li jistgħu jagħmlu użu mill-eżenzjonijiet inkwistjoni, jiġifieri ta’ dawk li s-CFC tagħhom għamlu profitti finanzjarji mhux kummerċjali ġġenerati permezz ta’ self kwalifikanti, mas-sitwazzjoni tal-kumpanniji li għalihom ma tapplikax tali eżenzjoni, jiġifieri ta’ dawk li s-CFC tagħhom għamlu profitti ġġenerati permezz ta’ self mhux kwalifikanti.

126    F’dan ir-rigward, għandhom jiġu eżaminati, qabel kollox, ir-rekwiżiti għall-għoti tal-eżenzjonijiet inkwistjoni, b’mod partikolari dawk marbutin mal-karattru kwalifikanti tas-self, sabiex wara dan ikun hemm iffukar fuq il-karatteristiċi inerenti għas-self mhux kwalifikanti, u sabiex jiġi eżaminat, fl-aħħar nett, jekk il-Kummissjoni minn dan ikkonkludietx b’mod konkret li l-miżuri kkontestati kienu introduċew divrenzjar bejn operaturi li jinsabu f’sitwazzjoni paragunabbli.
1)      Fuq il-kundizzjonijiet għall-għoti tal-eżenzjonijiet inkwistjoni

127    Fid-deċiżjoni kkontestata, il-Kummissjoni għażlet tliet eżenzjonijiet, previsti fil-Kapitolu Nru 9 tal-Parti 9 A tat-TIOPA u li jaffettwaw profitti tas-CFC li jistgħu jiġu suġġetti għal imposta ta’ CFC abbażi tal-Kapitolu Nru 5, bħala li jagħtu vantaġġ selettiv lill-benefiċjarji tagħhom.

128    Dawn huma, l-ewwel, l-eżenzjoni prevista fl-Artikolu 371IB tal-Parti 9 A tat-TIOPA, li tista’ taffettwa sa 100 % tal-profitti finanzjarji mhux kummerċjali ta’ CFC, li jirriżultaw minn self kwalifikanti, sakemm dan ikun ġie ffinanzjat permezz ta’ riżorsi kwalifikanti, jiġifieri, essenzjalment, dawk idderivati mill-profitti jew minn riżorsi rispettivi oħra tas-CFC.

129    It-tieni inkwistjoni hemm l-eżenzjoni sa 75 % tal-profitti finanzjarji mhux kummerċjali ta’ CFC prevista fl-Artikolu 371ID tal-Parti 9 A tat-TIOPA. Bis-saħħa ta’ din l-eżenzjoni, 75 % tal-profitti li jirriżultaw minn self kwalifikanti jistgħu jkunu s-suġġett ta’ eżenzjoni, mingħajr ma jkun neċessarju li jintwera li r-riżorsi ġew marbutin mas-CFC u indipendentement mill-funzjonijiet tal-persuni sinjifikattivi li ġew eżerċitati b’rabta mas-self inkwistjoni. Għal din ir-raġuni, huwa meqjus li din l-eżenzjoni tingħata awtomatikament fil-każ tas-self kwalifikanti.

130    It-tielet inkwistjoni hemm l-eżenzjoni prevista fl-Artikolu 371IE tal-Parti 9 A tat-TIOPA, imsejjħa tal-“interessi mqabbla”. Din tal-aħħar tista’ tiġi invokata, għall-bilanċ tal-profitti finanzjarji mhux kummerċjali li jirriżultaw minn self kwalifikanti li ma kienx is-suġġett taż-żewġ eżenzjonijiet l-oħra, sakemm, għall-grupp ta’ impriżi kkonċernat fit-totalità tiegħu, l-ammont tad-dħul taxxabbli minħabba l-interessi rċevuti jkun ikbar mill-ammont tal-interessi mħallsa u għalhekk imnaqqsa, minn dan il-grupp, mill-bażi taxxabbli tiegħu fir-Renju Unit. Sa fejn din l-eżenzjoni tista’ tiġi invokata għall-profitti finanzjarji kollha mhux kummerċjali tas-CFC ikkonċernata, li jirriżultaw minn self kwalifikanti, il-Kummissjoni kkwalifikata bħala eżenzjoni totali fuq l-istess livell bħal dik prevista fl-Artikolu 371IB.

131    Fl-ewwel lok, għandu jitfakkar li l-eżenzjonijiet inkwistjoni jaffettwaw profitti finanzjarji mhux kummerċjali, jiġifieri, essenzjalment, profitti li jirriżultaw minn self mogħti minn CFC li ma hijiex attiva fis-settur bankarju, profitti li ġew meqjusa bħala li huma taxxabbli fir-Renju Unit, u li għalhekk jistgħu jkunu s-suġġett ta’ imposta ta’ CFC abbażi tal-imsemmi Kapitolu Nru 5 tal-Parti 9 A tat-TIOPA. Għalhekk, dawn il-profitti ġew meqjusa bħala taxxabbli fir-Renju Unit, sa fejn l-iktar attivitajiet li huma importanti għall-ħolqien u għall-ġestjoni tas-self inkwistjoni, jiġifieri l-funzjonijiet tal-persuni sinjifikattivi, twettqu fir-Renju Unit (din is-sitwazzjoni taqbel ma dik li hija indikata bħala l-“kriterju tal-attivitajiet fir-Renju Unit”, previst mill-Artikolu 371EB tal-Parti 9 A tat-TIOPA) jew sa fejn is-self ġie ffinanzjat permezz ta’ fondi jew ta’ assi li jirriżultaw minn kontribuzzjonijiet ta’ kapital li ġej mir-Renju Unit (din is-sitwazzjoni taqbel ma dik li hija indikata bħala l-“kriterju tal-kapital konness mar-Renju Unit”, previst fl-Artikolu 371EC tal-Parti 9 A tat-TIOPA).

132    Fit-tieni lok, sabiex jinkiseb il-benefiċċju tat-tliet eżenzjonijiet inkwistjoni, għandu jkun issodisfatt ir-rekwiżit marbut mal-post ta’ stabbiliment tas-CFC. Dan ir-rekwiżit, previst fl-Artikolu 371IA tal-Parti 9 A tat-TIOPA, moqri flimkien mal-Artikolu 371DG tal-istess test leġiżlattiv, jeżiġi li s-CFC inkwistjoni teżerċita l-attivitajiet tagħha fil-pajjiż fejn hija stabbilita, minn tal-inqas prinċipalment, f’bini okkupat u użat b’mod permanenti. Dan huwa ppreżentat mir-Renju Unit, fin-noti bil-miktub tiegħu, bħala rekwiżit ta’ eżistenza effettiva tas-CFC, bl-esklużjoni tal-kumpanniji msejjħa “faċċata” jew “fantażma”. Għandu, madankollu, neċessarjament jiġi kkonstatat li l-portata ta’ dan ir-rekwiżit, hekk kif jiġi interpretat mill-awtoritajiet tat-taxxa tar-Renju Unit, tibqa’ relattiva. Fil-fatt, mill-punt INTM200810 tal-Manwal tal-Awtoritajiet tat-Taxxa tar-Renju Unit dwar id-Dritt Fiskali Internazzjonali fir-rigward tas-CFC (HMRC International Manual/INTM 190000 Controlled Foreign Companies), jirriżulta li sabiex dan ir-rekwiżit ikun issodisfatt huwa suffiċjenti li l-bini jkun okkupat bi “grad raġonevoli” ta’ permanenza – għal perijodu ta’ mill-inqas tnax-il xahar jew li jkun hemm “intenzjoni” f’dan is-sens. Min-naħa l-oħra ma humiex assoċjati ma dan ir-rekwiżit ta’ residenza rekwiżiti addizzjonali li jistgħu juru r-realtà tal-attività fil-pajjiż ta’ stabbiliment, bil-kontra ta’ dak li huwa previst fl-Artikolu 371DF(1) tal-Parti 9 A tat-TIOPA fir-rigward tal-profitti kummerċjali.

133    Barra minn hekk, hekk kif ammetta r-Renju Unit b’risposta għall-mistoqsijiet tal-Qorti Ġenerali matul is-seduta, il-fatt li CFC tissodisfa r-rekwiżit marbut mal-post ta’ stabbiliment ma jimplikax li l-funzjonijiet tal-persuni sinjifikattivi rilevanti għall-attività tal-imsemmija CFC, b’mod partikolari dawk relatati mas-self li din tagħti (u li x’aktarx jiġġeneraw profitti finanzjarji mhux kummerċjali) jiġu eżerċitati fil-pajjiż ta’ residenza tas-CFC. F’dan ir-rigward, il-Kummissjoni osservat, fil-premessi 165 u 166 tad-deċiżjoni kkontestata, li l-awtoritajiet tat-taxxa tar-Renju Unit iqisu li, għas-self ta’ daqs kbir, fuq żmien medju jew twil, iffinanzjat minn fondi rispettivi, kien mistenni li, fil-parti l-kbira tal-każijiet, il-ġestjoni tas-self taqa’ taħt il-funzjoni ta’ finanzjament  ta’ grupp u mhux tas-CFC innifishom.

134    Għaldaqstant, huwa possibbli li CFC li tissodisfa r-rekwiżit marbut mal-post ta’ stabbiliment tista’ tagħmel profitti finanzjarji mhux kummerċjali ġġenerati permezz ta’ attivitajiet ta’ self li fir-rigward tiegħu l-funzjonijiet tal-persuni sinjifikattivi ġew eżerċitati fir-Renju Unit.

135    Min-naħa l-oħra, il-fatt li tali rekwiżit ikun issodisfatt lanqas ma jimplika li r-rekwiżiti l-oħra neċessarji sabiex jinkiseb il-benefiċċju tal-eżenzjonijiet inkwistjoni jkunu ssodisfatti. Għaldaqstant, ma jistax jiġi eskluż li CFC li tissodisfa r-rekwiżit marbut mal-post ta’ stabbiliment tagħmel profitti finanzjarji mhux kummerċjali ġġenerati permezz ta’ self mhux kwalifikanti, profitti li ma jistgħux, għaldaqstant, jibbenefikaw mill-eżenzjonijiet inkwistjoni.

136    F’dawn iċ-ċirkustanzi, hekk kif osservat, ġustament, il-Kummissjoni, b’mod partikolari fil-premessa 149 tad-deċiżjoni kkontestata, ir-rekwiżit marbut mal-post ta’ stabbiliment ma huwiex determinanti għall-finijiet tal-evalwazzjoni tal-paragunabbiltà li għandha titwettaq fil-kuntest tal-analiżi tas-selettività, sa fejn dan jista’ jiġi ssodisfatt kemm minn kumpanniji li jistgħu jibbenefikaw mill-eżenzjonijiet inkwistjoni kif ukoll minn kumpanniji li jkunu esklużi milli jibbenefikaw minnha.

137    Fit-tielet lok, sabiex jinkiseb il-benefiċċju tal-eżenzjonijiet inkwistjoni, il-profitti finanzjarji mhux kummerċjali inkwistjoni għandhom ikunu ġew iġġenerati permezz ta’ self kwalifikanti. Abbażi tal-Artikolu 371IG tal-Parti 9 A tat-TIOPA, is-self kwalifikanti huwa self mogħti minn CFC lil-kumpanniji oħra mhux residenti fir-Renju Unit u kkontrollati mill-istess kumpannija jew kumpanniji bħal dik jew dawk li jikkontrollaw is-CFC. Għaldaqstant, hekk kif jirriżulta mill-punt INTM216450 tal-Manwal tal-Awtoritajiet Tat-taxxa tar-Renju Unit, dwar id-Dritt Fiskali Internazzjonali fir-rigward tas-CFC (HMRC International Manual/INTM 190000 Controlled Foreign Companies), essenzjalment, is-self kwalifikanti huwa self mogħti mis-CFC lil kumpanniji tal-istess grupp mhux residenti fir-Renju Unit.

138    Ir-rekwiżit marbut mal-fatt li s-self ikun kwalifikanti huwa rilevanti għat-tliet eżenzjonijiet kkonċernati. Madankollu, f’dak li jirrigwarda l-eżenzjoni prevista mill-Artikolu 371ID tal-Parti 9 A tat-TIOPA, dan huwa, essenzjalment, l-uniku rekwiżit, minbarra dak marbut mal-post ta’ stabbiliment, applikabbli sabiex il-kumpanniji taxxabbli jkunu jistgħu jinvokaw eżenzjoni ta’ 75 % tal-profitti finanzjarji mhux kummerċjali, magħmula mis-CFC tagħhom insegwitu għas-self kwalifikanti, u dan indipendentement mill-fatt li, b’mod partikolari, funzjonijiet tal-persuni sinjifikattivi marbutin mas-self inkwistjoni jkunu ġew eżerċitati fir-Renju Unit.

139    Fir-raba’ lok, sabiex ikun jista’ jinkiseb il-benefiċċju tal-eżenzjoni prevista mill-Artikolu 371IB tal-Parti 9 A tat-TIOPA, li tista’ taffettwa sa 100 % tal-profitti finanzjarji mhux kummerċjali ta’ CFC, huwa wkoll neċessarju li jiġi pprovat li r-riżorsi li minnhom oriġina s-self kwalifikanti kkonċernat jikkostitwixxu riżorsi “kwalifikanti ”. Fil-fatt, l-Artikolu 371IB tal-Parti 9 A tat-TIOPA jipprevedi li l-kumpanniji taxxabbli jistgħu jitolbu l-eżenzjoni mill-imposta ta’ CFC fuq il-profitti finanzjarji mhux kummerċjali li jirriżultaw minn self kwalifikanti jekk u sa fejn dawn jirnexxielhom juru li dawn il-profitti huma dderivati minn riżorsi kwalifikanti. Abbażi tal-Artikolu 371IB tal-Parti 9 A tat-TIOPA, ir-riżorsi kwalifikanti huma, essenzjalment, dawk idderivati mill-profitti tas-CFC jew minn fondi u assi oħra rċevuti mis-CFC marbutin mal-azzjonijiet li hija għandha f’membri tal-grupp li minnu hija tifforma parti u li hija ħarġet favur l-imsemmija membri. Din l-eżenzjoni tista’ għalhekk tkopri sa 100 % tal-profitti finanzjarji mhux kummerċjali taxxabbli jekk it-totalità tas-self kwalifikanti kkonċernat ġie ffinanzjat permezz ta’ riżorsi kwalifikanti.

140    F’dan ir-rigward, hekk kif indikaw ir-Renju Unit u ITV fir-risposti tagħhom għall-mistoqsijiet tal-Qorti Ġenerali, ma huwiex eskluż li self ikun ġie ffinanzjat permezz ta’ riżorsi kwalifikanti, u għalhekk riżorsi rispettivi tas-CFC, filwaqt li l-funzjonijiet tal-persuni sinjifikattivi marbuta mal-imsemmi self ikunu ġew eżerċitati b’mod iċċentralizzat fir-Renju Unit. Għaldaqstant, l-eżenzjoni prevista fl-Artikolu 371IB tal-Parti 9 A tat-TIOPA, l-istess bħal dik prevista fl-Artikolu 371ID tal-Parti 9 A tat-TIOPA, tingħata indipendentement mill-fatt li funzjonijiet tal-persuni sinjifikattivi marbutin mas-self inkwistjoni jkunu ġew eżerċitati fir-Renju Unit.

141    Fil-ħames lok, l-eżenzjoni prevista fl-Artikolu 371IE tal-Parti 9 A tat-TIOPA, imsejjħa tal-“interessi mqabbla”, tista’ tiġi invokata, għall-bilanċ tal-profitti finanzjarji mhux kummerċjali, li jirriżultaw minn self kwalifikanti, li ma kienx is-suġġett taż-żewġ eżenzjonijiet l-oħra, sakemm, għall-grupp ta’ impriżi kkonċernat fit-totalità tiegħu, l-ammont tad-dħul taxxabbli minħabba l-interessi rċevuti jkun ikbar mill-ammont tal-interessi mħallsa u għalhekk imnaqqsa, minn dan il-grupp, mill-bażi taxxabbli tiegħu fir-Renju Unit.

142    Din hija, għalhekk, eżenzjoni addizzjonali meta mqabbla maż-żewġ eżenzjonijiet l-oħra, iżda li wkoll tingħata indipendentement mill-fatt li funzjonijiet tal-persuni sinjifikattivi marbutin mas-self li minnu oriġinaw il-profitti finanzjarji mhux kummerċjali inkwistjoni jkunu ġew eżerċitati fir-Renju Unit.

143    Fid-dawl tal-kunsiderazzjonijiet esposti iktar ’il fuq, għandu jiġi osservat li, minbarra d-diversi rekwiżiti li huma rilevanti għal kull waħda mill-eżenzjonijiet inkwistjoni, dawn tal-aħħar jingħataw indipendentement mill-fatt li funzjonijiet tal-persuni sinjifikattivi jkunu ġew eżerċitati fir-Renju Unit f’dak li jirrigwarda s-self li jiġġenera l-profitti finanzjarji mhux kummerċjali inkwistjoni.
2)      Fuq l-esklużjonijiet mill-għoti tal-eżenzjonijiet inkwistjoni

144    Hekk kif ġie osservat fil-punti 127 sa 143 iktar ’il fuq, ir-rekwiżit komuni għat-tliet eżenzjonijiet inkwistjoni huwa dak relatat man-natura kwalifikanti tas-self. Għaldaqstant huma esklużi mill-imsemmija eżenzjonijiet il-profitti finanzjarji mhux kummerċjali li jirriżultaw minn self mhux kwalifikanti.

145    Abbażi tal-Artikolu 371IH tal-Parti 9 A tat-TIOPA huwa eskluż mid-definizzjoni ta’ self kwalifikanti s-self mogħti lil kumpannija stabbilita fir-Renju Unit jew lil stabbiliment permanenti f’dan l-Istat ta’ kumpannija mhux residenti. Huwa wkoll eskluż is-self mogħti lil CFC oħra li tippermetti li kumpannija fir-Renju Unit tnaqqas l-interessi mħallsa fil-kuntest ta’ dan is-self waqt il-kalkolu ta’ imposta ta’ CFC. Huwa wkoll eskluż is-self mogħti lil benefiċjarju li juża dawn il-fondi sabiex jagħti self ieħor.

146    Sa fejn is-self kwalifikanti għandu jingħata lil kumpanniji kwalifikanti, abbażi tal-Artikolu 371IG(8) tal-Parti 9 A tat-TIOPA, jiġifieri dawk marbutin mas-CFC u kkontrollati mill-istess kumpannija jew kumpanniji bħal dawk li jikkontrollaw lis-CFC, is-self lil kumpanniji barra mill-grupp huwa eskluż mid-definizzjoni self kwalifikanti.

147    Għalhekk, essenzjalment, huwa kkunsidrat bħala mhux kwalifikanti s-self mogħti mis-CFC lil kumpanniji tal-grupp residenti fir-Renju Unit, imsejjħa “self upstream”, is-self mogħti mis-CFC lil kumpanniji terzi, imsejjaħ “self fittizju”, u s-self li l-interessi tiegħu jintużaw bħala tnaqqis minn imposta ta’ CFC oħra jew li jservi sabiex jiffinanzja self ieħor.

148    Qabel kollox, f’dak li jirrigwarda s-self upstream, il-karatteristika partikolari li ġiet enfasizzata mir-Renju Unit sabiex jispjega l-esklużjoni tiegħu mill-eżenzjonijiet inkwistjoni hija r-riskju addizzjonali li dan it-tip ta’ self jirrappreżenta għall-bażi taxxabbli minħabba l-possibbiltà ta’ tnaqqis, mill-kumpannija tar-Renju Unit li bbenefikat mis-self, tal-interessi mħallsa abbażi tas-self inkwistjoni.

149    F’dan ir-rigward, għandu jiġi osservat li, għalkemm il-possibbiltà li l-interessi mħallsa fil-kuntest tas-self inkwistjoni jitnaqqsu fir-Renju Unit tikkaratterizza s-self upstream, il-fatt li l-profitti finanzjarji mhux kummerċjali li jirriżultaw mis-self inkwistjoni jkunu s-suġġett ta’ imposta ta’ CFC, abbażi tal-Artikolu 371EB, fi ħdan il-Kapitolu Nru 5 tal-Parti 9 A tat-TIOPA, jimplika li funzjonijiet tal-persuni sinjifikattivi marbutin ma dan l-istess self ikun ġew eżerċitati fir-Renju Unit.

150    Wara dan, f’dak li jirrigwarda s-self lil terzi, għandu jitfakkar li dan ma jistax jibbenefika mill-eżenzjonijiet inkwistjoni, sa fejn dan ma huwiex kwalifikanti. Fil-fatt, sabiex ikun kwalifikanti, il-benefiċjarju tas-self inkwistjoni għandu wkoll ikun kumpannija kwalifikanti, jiġifieri, essenzjalment, kumpannija li tifforma parti mill-istess grupp bħas-CFC inkwistjoni.

151    Ċertament, matul il-proċedura kollha, ir-Renju Unit ikklassifika s-self mogħti mis-CFC lil kumpanniji terzi bħala “self fittizju” jew kopert minn kumpanniji “karus”. Fil-fatt, skont ir-Renju Unit u ITV, meta CFC tagħti self lil terz, dan is-self huwa kompost minn eċċedenti ta’ assi monetarji ddepożitati ma’ terzi, fil-forma ta’ depożitu f’bank jew investiment ieħor mingħajr riskji.

152    Madankollu, għandu jiġi enfasizzat li dawn il-kunsiderazzjonijiet ma humiex, fihom innifishom, dawk li jrendu s-self mhux kwalifikanti. Fil-fatt, abbażi tal-Artikolu 371IG(8) tal-Parti 9 A tat-TIOPA, self ma huwiex kwalifikanti meta l-benefiċjarju tas-self inkwistjoni ma jifformax parti mill-grupp li minnu tifforma parti s-CFC li tagħtih.

153    F’kull każ, għandu jiġi osservat li l-esklużjoni inkwistjoni ma tikkonċernax sitwazzjoni ta’ ddevjar artifiċjali ta’ profitti li hija marbuta mal-fatt li l-benefiċjarju tas-self li minnu oriġinaw il-profitti inkwistjoni ma jiffurmax parti mill-istess grupp bħas-CFC, filwaqt li ma huwiex probabbli wisq li tinħoloq tali sitwazzjoni ta’ ddevjar artifiċjali fil-każijiet fejn il-benefiċjarju tas-self inkwistjoni jkun jifforma parti mill-istess grupp bħas-CFC.

154    Fil-fatt, irrispettivament minn jekk il-benefiċjarju tas-self jiffurmax jew le parti mill-grupp tas-CFC li tagħtih, jista’ jkun li funzjonijiet tal-persuni sinjifikattivi jkunu ġew eżerċitati fir-Renju Unit f’dak li jirrigwarda dan is-self filwaqt li l-profitti finanzjarji mhux kummerċjali ġġenerati mill-imsemmi self ikunu saru mis-CFC. Għalhekk, il-fatt jekk il-benefiċjarju tas-self inkwistjoni jkunx jew le jifforma parti mill-istess grupp bħas-CFC ma jinfluwenzax tali twettiq tal-profitti mis-CFC.

155    Fl-aħħar, ir-Renju Unit u ITV josservaw li hemm esklużjonijiet oħra li jirriżultaw mid-definizzjoni tas-self kwalifikanti, li huma previsti fl-Artikolu 371IH tal-Parti 9 A tat-TIOPA.

156    Għalhekk, abbażi tal-Artikolu 371IH(3) tal-Parti 9 A tat-TIOPA, huma esklużi mid-definizzjoni ta’ self kwalifikanti, b’mod partikolari, is-sitwazzjonijiet li fihom l-interessi mħallsa fil-kuntest tas-self inkwistjoni jservu sabiex jitnaqqsu l-profitti li jagħtu lok għal imposta ta’ CFC. Din l-esklużjoni hija komplimentari għal dik relatata mas-self upstream, sa fejn, essenzjalment, din hija intiża sabiex l-eżenzjonijiet inkwistjoni ma jiġux aggregati ma tnaqqis jew ma eżenzjonijiet oħra applikati fir-Renju Unit.

157    Barra minn hekk, abbażi tal-Artikolu 371IH(5) tal-Parti 9 A tat-TIOPA, huma esklużi wkoll is-sitwazzjonijiet li fihom self mogħti mis-CFC jippermetti, sussegwentement, li l-kumpannija benefiċjarja tas-self tagħti self ieħor. Hekk kif osservaw ir-Renju Unit u ITV, din l-esklużjoni, essenzjalment, hija intiża sabiex is-self mogħti mis-CFC jintuża għal finanzjament tal-attivitajiet kummerċjali tal-grupp barra mir-Renju Unit.

158    F’dan ir-rigward, hekk kif issostni, ġustament, il-Kummissjoni, għandu jiġi osservat li, irrispettivament minn kemm huwa leġittimu li tingħata eżenzjoni fuq il-profitti finanzjarji mhux kummerċjali ġġenerati permezz ta’ self li serva biex jiffinanzja attivitajiet tal-grupp barra mill-pajjiż, il-fatt huwa li r-rendiment miksub minn riżorsi li ġejjin mir-Renju Unit jew minn funzjonijiet tal-persuni sinjifikattivi eżerċitati fir-Renju Unit ikun sar mis-CFC u jista’għalhekk jitqies bħala li ġie ddevjat b’mod artifiċjali lil hinn mir-Renju Unit, abbażi tal-Kapitolu Nru 5 tat-TIOPA.

159    Fir-rigward tad-diversi esklużjonijiet deskritti fil-punti 147 sa 157 iktar ’il fuq, għandu jiġi osservat li dawn jirrigwardaw sitwazzjonijiet li fihom jista’ jitwettaq tnaqqis addizzjonali fi ħdan ir-Renju Unit jew sitwazzjonijiet li fihom il-finanzjament offrut mis-CFC kien ta’ benefiċċju għal kumpanniji li ma tiffurmax parti mill-grupp li r-riżorsi jew il-funzjonijiet tal-persuni sinjifikattivi, li ġejjin mir-Renju Unit, intużaw għall-finijiet tal-ħolqien jew tal-ġestjoni tas-self inkwistjoni. Madankollu, f’dawn il-każijiet kollha, l-esklużjonijiet mill-eżenzjonijiet ma kinux marbuta mal-eżistenza ta’ ddevjar artifiċjali ta’ profitti minħabba l-funzjonijiet tal-persuni sinjifikattivi eżerċitati fir-Renju Unit.

160    F’dawn iċ-ċirkustanzi, hemm lok li l-argumenti tar-Renju Unit, ta’ ITV u ta’ LSEGH li jgħidu li dawn l-esklużjonijiet kienu intiżi sabiex jipprekludu li l-eżenzjonijiet inkwistjoni jingħataw f’sitwazzjonijiet partikolari ta’ ddevjar artifiċjali ta’ profitti jiġu miċħuda.
3)      Fuq l-eżistenza ta’ deroga mis-sistema ta’ referenza u fuq il-paragunabbiltà tal-operaturi kkonċernati, fid-dawl tal-għan tal-imsemmija sistema

161    Preliminarjament, għandu jitfakkar li, f’dan il-każ, is-sistema ta’ referenza li fil-konfront tagħha għandhom jiġu analizzati l-eżenzjonijiet inkwistjoni hija komposta mir-regoli applikabbli għas-CFC, li huma intiżi għall-protezzjoni tal-bażi taxxabbli tat-taxxa fuq il-kumpanniji tar-Renju Unit, billi jiġu ntaxxati l-profitti ġġenerati permezz ta’ attivitajiet u ta’ assi tar-Renju Unit li jiġu ddevjati b’mod artifiċjali lil hinn mir-Renju Unit lejn CFC.

162    Barra minn hekk, għandu jitfakkar li, fi ħdan ir-regoli applikabbli għas-CFC, il-profitti finanzjarji mhux kummerċjali magħmula minn dawn tal-aħħar, relatati ma funzjonijiet tal-persuni sinjifikattivi eżerċitati fir-Renju Unit, ġew meqjusa bħala li huma profitti ddevjati b’mod artifiċjali lil hinn mir-Renju Unit u, għaldaqstant, taxxabbli abbażi tal-Kapitolu Nru 5 tal-Parti 9 A tat-TIOPA.

163    Fil-fatt, l-eżistenza ta’ funzjonijiet tal-persuni sinjifikattivi eżerċitati fir-Renju Unit hija waħda mill-erba’ sitwazzjonijiet, previsti fi ħdan il-Kapitolu Nru 5 tal-Parti 9 A tat-TIOPA u miġbura fil-qosor fil-punt 6 iktar ’il fuq, ikkunsidrati bħala li jikkwalifikaw bħala ddevjar artifiċjali ta’ profitti u, għaldaqstant, bħala li għandhom jiġu ntaxxati fir-Renju Unit.

164    Fi kliem ieħor, il-leġiżlatur tar-Renju Unit qies li l-profitti tas-CFC, sakemm dawn ikunu ġġenerati permezz ta’ funzjonijiet tal-persuni sinjifikattivi eżerċitati fir-Renju Unit, għandhom jiġu ntaxxati hemmhekk. Għal din ir-raġuni, il-profitti finanzjarji mhux kummerċjali ġġenerati kemm fil-kuntest self mhux kwalifikanti kif ukoll f’dak ta’ self kwalifikanti jistgħu jkunu s-suġġett ta’ imposta ta’ CFC, abbażi tal-Artikolu 371EB tal-Parti 9 A tat-TIOPA, fi ħdan il-Kapitolu Nru 5 ta’ din tal-aħħar.

165    Issa, hekk kif għadu kif ġie deċiż fil-punt 143 iktar ’il fuq, għandu neċessarjament jiġi kkonstatat li, permezz tal-applikazzjoni tal-eżenzjonijiet ikkonċernati, ma huwiex eskluż li sitwazzjonijiet li fihom funzjonijiet tal-persuni sinjifikattivi ġew eżerċitati fir-Renju Unit u għalhekk meqjusa bħala li jammontaw għal iddevjar artifiċjali ta’ profitti jiġu parzjalment jew totalment eżentati mit-taxxa fir-Renju Unit.

166    F’dawn iċ-ċirkustanzi, il-fatt li jiġu eżentati biss il-profitti finanzjarji mhux kummerċjali tas-CFC li jirriżultaw minn self kwalifikanti jista’ jwassal għal trattament iddifferenzjat meta mqabbla mal-profitti finanzjarji mhux kummerċjali tas-CFC fil-kuntest ta’ self mhux kwalifikanti, li, peress li ma jibbenefikax mill-eżenzjonijiet inkwistjoni, jiġi ntaxxat abbażi tar-regoli applikabbli għas-CFC, fil-każ fejn dawn iż-żewġ sitwazzjonijiet ikunu paragunabbli, fid-dawl tal-għan tar-regoli applikabbli għas-CFC.

167    Għalhekk, għandu jiġi eżaminat jekk il-kumpanniji taxxabbli fir-Renju Unit li jistgħu jibbenefikaw mill-eżenzjonijiet inkwistjoni fir-rigward tal-profitti finanzjarji mhux kummerċjali tas-CFC tagħhom li jirriżultaw minn self kwalifikanti jinstabux fl-istess sitwazzjoni bħal kumpanniji li s-CFC tagħhom għamlu profitti finanzjarji mhux kummerċjali ġġenerati permezz ta’ self mhux kwalifikanti, fid-dawl tal-għan tas-sistema ta’ referenza, jiġifieri l-protezzjoni tal-bażi taxxabbli tat-taxxa fuq il-kumpanniji tar-Renju Unit permezz tal-intaxxar tal-profitti ddevjati b’mod artifiċjali.

168    L-ewwel, kemm is-self upstream kif ukoll is-self kwalifikanti jista’ jkun is-suġġett ta’ imposta ta’ CFC, abbażi tal-Artikolu 371EB tal-Parti 9 A tat-TIOPA, minħabba l-funzjonijiet tal-persuni sinjifikattivi eżerċitati fir-Renju Unit fil-kuntest tal-imsemmi self. Fil-fatt, iddevjar artifiċjali ta’ profitti minħabba l-attivitajiet fir-Renju Unit jitqies bħala li seħħ fil-kuntest ta’ dawn iż-żewġ sitwazzjonijiet, filwaqt li huma eżentati biss dawk il-profitti li jirriżultaw minn self kwalifikanti.

169    Fil-fatt, hekk kif jiddikjara r-Renju Unit, ir-regoli applikabbli għas-CFC jikkostitwixxu r-risposta għal iddevjar artifiċjali li jirriżulta mit-trasferiment ta’ fondi lejn is-CFC, li għall-ewwel jitwettaq mill-kumpannija taxxabbli fir-Renju Unit, li l-fondi tagħha jerġgħu lura fir-Renju Unit, jekk ikun il-każ, biss fil-forma ta’ dividendi, mhux intaxxati. Dan ir-raġunament japplika wkoll, b’mod partikolari, għas-sitwazzjonijiet li fihom funzjonijiet tal-persuni sinjifikattivi jiġu eżerċitati fir-Renju Unit għal self mogħti mis-CFC, lii, sussegwentement, tagħmel profitti finanzjarji mhux kummerċjali minħabba dan is-self. Il-profitti ġġenerati minn dan is-self abbażi ta’ attivitajiet eżerċitati fir-Renju Unit ser jiġu lura lejn ir-Renju Unit biss fil-forma ta’ dividendi mhux taxxabbli, u dan indipendentement mill-fatt jekk il-benefiċjarji tas-self inkwistjoni jkunux stabbiliti fir-Renju Unit jew fi Stat Membru ieħor.

170    Għalhekk, f’dak li jirrigwarda l-profitti ddevjati b’mod artifiċjali minħabba attivitajiet eżerċitati fir-Renju Unit, li l-intaxxar tagħhom huwa previst fir-regoli applikabbli għas-CFC, is-self kwalifikanti u s-self upstream jinsabu f’sitwazzjonijiet ekwivalenti, indipendentement mill-fatt li fil-każ tas-self upstream, il-possibbiltà ta’ tnaqqis fir-Renju Unit tal-interessi mħallsa fil-kuntest ta’ dan is-self taggrava l-erożjoni tal-bażi taxxabbli tat-taxxa fuq il-kumpanniji tar-Renju Unit.

171    F’dan ir-rigward, għandu jiġi osservat li l-erożjoni tal-bażi taxxabbli tal-kumpannija benefiċjarja tas-self fir-Renju Unit, minħabba t-tnaqqis minn din tal-aħħar tal-interessi mħallsa lis-CFC, hija problema differenti mill-erożjoni marbuta mal-iddevjar artifiċjali tal-profitti tal-kumpannija tar-Renju Unit li hija s-sors tal-fondi mħallsa u tal-funzjonijiet tal-persuni sinjifikattivi eżerċitati f’dak li jirrigwarda s-self inkwistjoni.

172    Barra minn hekk, hekk kif osservat ġustament il-Kummissjoni, ir-riskju ta’ erożjoni tal-bażi taxxabbli tat-taxxa fuq il-kumpanniji tar-Renju Unit marbut mat-tnaqqis tal-interessi minn self jista’ jiġi ġestit fuq livell tal-kumpannija li tagħmel użu minnu b’mod abbużiv, per eżempju permezz ta’ limitazzjoni tat-tnaqqis possibbli. Tali limitazzjoni tista’ tkun prevista, jekk ikun il-każ, fuq livell tal-grupp. Fil-fatt, hekk kif ir-Renju Unit innifsu jammetti, id-dritt fiskali ta’ dan l-Istat jinkludi serje sħiħa ta’ miżuri li jikkompletaw lil xulxin, intiżi li jipproteġu l-bażi taxxabbli tat-taxxa fuq il-kumpanniji tar-Renju Unit. Fost dawn il-miżuri, msemmija mir-Renju Unit, hemm dawk li jillimitaw it-tnaqqis tal-interessi minn self, u dan jipprekludi lil ċertu tnaqqis, immotivat minn raġunijiet purament fiskali, milli jkun jista’ jitwettaq. Għaldaqstant, dan it-tip ta’ miżuri jista’ jiġi applikat fil-konfront ta’ tnaqqis fil-kuntest ta’ self upstream, sa fejn l-awtoritajiet tat-taxxa tar-Renju Unit iqisu li dan jammonta għal arranġamenti ċirkolari implimentat biss bil-għan li jkunu jista’ jitwettaq tnaqqis fiskali.

173    It-tieni, f’dak li jirrigwarda s-self lil terzi, għandu jiġi osservat li, fid-dawl tal-Artikolu 371IG(8) tal-Parti 9 A tat-TIOPA, l-element prinċipali li jrendi dan it-tip ta’ self mhux kwalifikanti huwa l-fatt li l-benefiċjarji tas-self mogħti mis-CFC li minnu oriġinaw il-profitti finanzjarji mhux kummerċjali inkwistjoni jkunu terzi li ma humiex marbuta mas-CFC.

174    Ir-Renju Unit u ITV enfasizzaw il-fatt li, filwaqt li l-fondi li ppermettew li jiġi ffinanzjat is-self inkwistjoni setgħu nżammew fir-Renju Unit u jiġu investiti minn kumpanniji li jifformaw parti mill-istess grupp stabbiliti fir-Renju Unit, sabiex jiġi żgurat li r-rendiment tal-fondi eċċedentarji jmur lura lejn il-kumpanniji stabbiliti fir-Renju Unit, is-self lil terzi jikkostitwixxi arranġamenti fittizji u li ma għandhomx għan ekonomiku, sabiex jiġu ġġenerati profitti finanzjarji mhux kummerċjali fuq il-livell tas-CFC inkwistjoni u, għaldaqstant, barra mir-Renju Unit.

175    Madankollu, hekk kif ġie osservat fil-punt 152 iktar ’il fuq, in-natura allegatament fittizja tas-self lil terzi u l-allegat nuqqas ta’ għan ekonomiku tagħhom ma jirriżultawx, inkwantu esklużjonijiet, mid-dispożizzjonijiet relatati mal-eżenzjonijiet inkwistjoni. Barra minn hekk, hekk kif ġustament osservat il-Kummissjoni, ir-Renju Unit u ITV ma pproduċewx provi li juru li s-self mogħti mis-CFC lil kumpanniji terzi huwa neċessarjament arranġamenti fittizji li ma jistgħux ikunu bbażati fuq raġunijiet ekonomiċi leġittimi.

176    Min-naħa l-oħra, il-fatt li l-benefiċjarju jkun kumpannija li ma tifformax parti mill-grupp jew inkella kumpannija fi ħdan il-grupp li minnu tifforma parti s-CFC ma jbiddilx il-fatt li t-trasferiment ta’ fondi mill-kumpannija stabbilita fir-Renju Unit lejn l-imsemmija CFC mhux ser jiġġenera profitti taxxabbli fir-Renju Unit, peress li r-rendiment ta’ dawn il-fondi, fiż-żewġ każijiet, ser jerġa’ lura lejn ir-Renju Unit biss fil-forma ta’ dividendi mhux intaxxati. Din iċ-ċirkustanza msemmija l-aħħar hija l-istess fiż-żewġ sitwazzjonijiet. Għalhekk, l-imposta ta’ CFC għandha tiġi applikata bħala risposta għal dan l-iddevjar.

177    L-istess raġunament japplika meta l-profitti finanzjarji mhux kummerċjali, li jirriżultaw minn self, jkunu saru minn CFC bl-użu ta’ funzjonijiet tal-persuni sinjifikattivi eżerċitati fir-Renju Unit. Fil-fatt, il-profitti finanzjarji mhux kummerċjali li jirriżultaw minn self mogħti mis-CFC, kemm jekk lil terz jew lil kumpannija tal-istess grupp, li fir-rigward tiegħu ġew eżerċitati funzjonijiet tal-persuni sinjifikattivi fir-Renju Unit, huma meqjusa bħala li ġew iddevjati b’mod artifiċjali u, għal din ir-raġuni, jistgħu jkunu s-suġġett ta’ imposta ta’ CFC, abbażi tal-Artikolu 371EB, fi ħdan il-Kapitolu Nru 5 tal-Parti 9 A tat-TIOPA.

178    Għaldaqstant, f’dak li jirrigwarda l-profitti ddevjati b’mod artifiċjali minħabba funzjonijiet tal-persuni sinjifikattivi li ġew eżerċitati fir-Renju Unit, li l-intaxxar tagħhom huwa previst fir-regoli applikabbli għas-CFC, is-self kwalifikanti u s-self lil terzi jinsabu f’sitwazzjonijiet ekwivalenti, indipendentement mill-fatt li fil-każ tas-self lil terzi, il-profitti magħmula mis-CFC ikunu ġew iġġenerati permezz ta’ interessi mħallsa minn terz u mhux minn kumpannija li tifforma parti mill-istess grupp.

179    It-tielet, f’dak li jirrigwarda esklużjonijiet mid-definizzjoni tas-self kwalifikanti li huma intiżi, skont ir-Renju Unit, sabiex iħeġġu li s-self kwalifikanti jintuża għall-finanzjament ta’ attivitajiet ta’ grupp tas-CFC barra mir-Renju Unit, għandu jitfakkar, hekk kif ġie kkonstatat fil-punt 158 iktar ’il fuq, li tali esklużjoni ma għandha l-ebda relazzjoni mal-fatt li funzjonijiet tal-persuni sinjifikattivi jkunu ġew eżerċitati fir-Renju Unit f’dak li jirrigwarda s-self inkwistjoni.

180    Għalhekk, irrispettivament minn jekk self mogħti minn CFC serviex jew le sabiex jiġu ffinanzjati attivitajiet tal-grupp barra mir-Renju Unit dan ma jibdilx il-fatt li, hekk kif funzjonijiet tal-persuni sinjifikattivi relatati ma dan is-self ikunu ġew eżerċitati fir-Renju Unit, il-profitti li jirriżultaw minn dan jitqiesu, abbażi tar-regoli applikabbli għas-CFC, bħala li ġew iddevjati b’mod artifiċjali lil hinn mir-Renju Unit. Għalhekk, fid-dawl tal-għan tal-imsemmija regoli, jiġifieri l-protezzjoni tal-bażi taxxabbli tat-taxxa fuq il-kumpanniji tar-Renju Unit permezz tal-intaxxar tal-profitti ddevjati b’mod artifiċjali, iż-żewġ sitwazzjonijiet huma paragunabbli.

181    Minn dak li ġie espost iktar ’il fuq jirriżulta li l-eżenzjonijiet inkwistjoni, sa fejn dawn jeżentaw biss il-profitti finanzjarji mhux kummerċjali tas-CFC li jirriżultaw minn self kwalifikanti, bl-esklużjoni ta’ dawk li jirriżultaw minn self mhux kwalifikanti, jwasslu għal trattament iddifferenzjat taż-żewġ sitwazzjonijiet filwaqt li dawn huma paragunabbli, fid-dawl tal-għan tal-imsemmija regoli, li huwa dak li tiġi protetta l-bażi taxxabbli tat-taxxa fuq il-kumpanniji fir-Renju Unit permezz tal-intaxxar tal-profitti ddevjati b’mod artifiċjali.
d)      Deċiżjoni dwar l‑eżistenza ta’ vantaġġ u jew ta’ deroga għas‑sistema ta’ referenza

182    Meqjusa l-kunsiderazzjonijiet magħmula fil-punti 108, 120, 143, 160 u 181 iktar ’il fuq, għandu jiġi kkonstatat li l-Kummissjoni ma wettqitx żballji ta’ evalwazzjoni meta ddeċidiet li jeżisti vantaġġ f’dan il-każ u li dan kien a priori selettiv, sa fejn l-eżenzjonijiet inkwistjoni jidderogaw mir-regoli tar-Renju Unit applikabbli għas-CFC, sa fejn dawn jintroduċu trattament iddifferenzjat bejn kumpanniji taxxabbli li jinsabu f’sitwazzjoni paragunabbli, fid-dawl tal-għan tal-imsemmija regoli. Għaldaqstant, il-motivi preżenti, ibbażati fuq tali żbalji, għandhom jiġu miċħuda.
3.      Fuq il‑motivi bbażati fuq żbalji ta’ evalwazzjoni dwar l‑eżistenza ta’ ġustifikazzjonijiet għall‑eżenzjonijiet inkwistjoni (it‑tielet motiv fil-Kawża T‑363/19 u r‑raba’ u s‑sitt motiv fil‑Kawża T‑456/19)

183    Fil-kuntest tal-motivi preżenti, imsejsa fuq argumenti li jistgħu jinġabru f’żewġ fergħat, ir-Renju Unit u ITV jsostnu li l-Kummissjoni vvizzjat id-deċiżjoni kkontestata bi żbalji ta’ evalwazzjoni meta ċaħdet il-ġustifikazzjonijiet li kienu ġew proposti għall-eżenzjonijiet inkwistjoni mir-Renju Unit, jiġifieri, minn naħa, dawk ibbażati fuq raġunijiet ta’ prattiċità amministrattiva (l-ewwel fergħa) u, min-naħa l-oħra, dawk relatati mal-osservanza tal-libertà ta’ stabbiliment (it-tieni fergħa).
a)      Fuq l‑ewwel fergħa, ibbażata fuq żball ta’ evalwazzjoni tal‑ġustifikazzjoni tal‑miżuri inkwistjoni għal raġunijiet ta’ prattiċità amministrattiva

184    Ir-Renju Unit u ITV, essenzjalment, isostnu li, jekk jitqies li l-eżenzjonijiet inkwistjoni jistgħu jitqiesu bħala li taw vantaġġ a priori selettiv lill-kumpanniji li għamlu użu minnhom, Fid-deċiżjoni kkontestata, il-Kummissjoni wettqet żball ta’ evalwazzjoni meta rrifjutat li tqis li dawn l-eżenzjonijiet kienu ġew iġġustifikati minn raġunijiet relatati mal-ħtieġa li s-sistema ta’ intaxxar tal-profitti tas-CFC tkun amministrabbli, meqjusa l-kumplessità tal-eżerċizzju li jikkonsisti f’li jiġu ddeterminati l-funzjonijiet tal-persuni sinjifikattivi mwettqa fil-kuntest tas-self intragrupp u l-post fejn dawn twettqu.

185    Il-Kummissjoni tikkontesta dawn l-argumenti, b’mod partikolari, billi ssostni li l-ġustifikazzjoni relatata mad-diffikultà li jiġu identifikati funzjonijiet tal-persuni sinjifikattivi mwettqa fil-kuntest tas-self intragrupp ma ġietx invokata matul il-proċedura amministrattiva u li, f’kull każ, permezz tal-argumenti tiegħu, ir-Renju Unit ma pprovdiex raġunijiet konvinċenti sabiex jistabbilixxi li teżisti tali diffikultà sabiex jiġu identifikati l-funzjonijiet tal-persuni sinjifikattivi fil-kuntest tas-self kwalifikanti, filwaqt li tali identifikazzjoni hija normalment possibbli u titwettaq fil-każ tas-self mhux kwalifikanti. Min-naħa l-oħra, fil-Linji Gwida tal-Awtoritajiet tat-Taxxa tar-Renju Unit huwa saħansitra rikonoxxut li l-funzjonijiet tal-persuni sinjifikattivi fil-kuntest ta’ self intragrupp jiġu ġeneralment eżerċitati fil-livell tal-istrutturi ċentrali tal-grupp.

186    F’dan ir-rigward, għandu jitfakkar li mill-ġurisprudenza jirriżulta li miżura li toħloq eċċezzjoni għall-applikazzjoni tas-sistema fiskali ġenerali tista’ tkun iġġustifikata min-natura u mill-istruttura ġenerali tal-imsemmija sistema fiskali jekk l-Istat Membru kkonċernat jista’ juri li din il-miżura tirriżulta direttament mill-prinċipji bażiċi jew gwida tas-sistema fiskali tiegħu, u b’mod partikolari mill-mekkaniżmi inerenti għas-sistema fiskali nnifisha, li huma neċessarji għat-twettiq ta’ tali għanijiet (sentenzi tas‑6 ta’ Settembru 2006, Il-Portugall vs Il-Kummissjoni, C‑88/03, EU:C:2006:511, punt 81; tat‑8 ta’ Settembru 2011, Paint Graphos et, C‑78/08 sa C‑80/08, EU:C:2011:550, punt 69, u tad‑19 ta’ Diċembru 2018, A-Brauerei, C‑374/17, EU:C:2018:1024, punt 48).

187    Għalhekk, ġie aċċettat li għanijiet inerenti għas-sistema fiskali ġenerali inkwistjoni setgħu jiġġustifikaw sistema fiskali a priori selettiva (ara, f’dan is-sens, is-sentenzi tad‑29 ta’ April 2004, GIL Insurance et, C‑308/01, EU:C:2004:252, punti 74 sa 76, u tat‑8 ta’ Settembru 2011, Paint Graphos et, C‑78/08 sa C‑80/08, EU:C:2011:550, punti 64 sa 76), b’mod partikolari għanijiet marbuta mal-funzjonament innifsu tas-sistema fiskali inkwistjoni (ara, f’dan is-sens, is-sentenza tad‑19 ta’ Diċembru 2018, A-Brauerei, C‑374/17, EU:C:2018:1024, punti 50 sa 53).

188    L-ewwel, għandu jiġi osservat li, fl-osservazzjonijiet ippreżentati fil‑15 ta’ Jannar 2018 wara d-deċiżjoni tal-Kummissjoni li tiftaħ il-proċedura ta’ investigazzjoni formali, ir-Renju Unit sostna li, anki jekk jitqies li r-regoli applikabbli għas-CFC jitqiesu bħala li jinkludu dispożizzjonijiet li jidderogaw mis-sistema ta’ referenza, dawn id-dispożizzjonijiet kienu ġġustifikati b’mod partikolari mill-ħtieġa li jiġu stabbiliti regoli li jistgħu jiġu applikati faċilment, billi jiġi evitat li jkollu jitwettaq eżerċizzju kumpless li jikkonsisti fl-identifikazzjoni tal-funzjonijiet tal-persuni sinjifikattivi eżerċitati fil-kuntest tas-self inkwistjoni.

189    It-tieni, għalkemm mit-tweġibiet għall-konsultazzjoni mwettqa mill-awtoritajiet tar-Renju Unit qabel l-adozzjoni tar-regoli applikabbli għas-CFC ċertament jirriżulta li, b’mod partikolari, il-proposta dwar l-eżenzjoni parzjali ta’ 75 % kienet l-iktar waħda li kellha sostenn minħabba s-sempliċità tagħha u l-faċilità biex din tiġi applikata, ir-Renju Unit ma pproduċiex provi li jippermettuli jiġu kkwantifikati l-ispejjeż amministrattivi involuti fl-identifikazzjoni u fil-lokalizzazzjoni tal-funzjonijiet tal-persuni sinjifikattivi fil-kuntest ta’ self intragrupp.

190    Fil-fatt, fil-kuntest tal-proċedura amministrattiva, ir-Renju Unit ikkuntenta ruħu li jiddikjara li l-fatt li jiġu previsti mekkaniżmi awtomatiċi, bħal ma hija l-perċentwali ta’ eżenzjoni ta’ 75 %, jissimplifika l-applikazzjoni tar-regoli dwar is-CFC. Issa, f’dak li jirrigwarda speċifikament l-identifikazzjoni u l-lokalizzazzjoni tal-funzjonijiet tal-persuni sinjifikattivi eżerċitati fil-kuntest tas-self intragrupp, ir-Renju Unit ikkuntenta ruħu li jindika li dan kien eżerċizzju diffiċli, mingħajr ma pproduċa provi konkreti oħra insostenn tad-dikjarazzjoni tiegħu.

191    Barra minn hekk, għalkemm id-dokumenti tal-konsultazzjoni li seħħet qabel l-adozzjoni tar-regoli applikabbli għas-CFC, li ġew annessi mal-proċess ta’ dawn il-kawżi, jinkludu tweġibiet favur l-eżenzjoni awtomatika proposta, l-imsemmija risposti huma msejsa fuq dikjarazzjonijiet ġenerali. Min-naħa l-oħra, il-portata tagħhom hija limitata, sa fejn huwa evidenti li l-ġestjoni ta’ eżenzjoni awtomatika hija iktar sempliċi kemm għall-amministrazzjoni fiskali kif ukoll għall-persuni responsabbli għall-ħlas tat-taxxa milli sitwazzjoni fejn ir-rekwiżiti sabiex jinkiseb il-benefiċċju ta’ tali eżenzjoni għandhom jiġu pprovati u vverifikati. Tali dikjarazzjonijiet ma humiex suffiċjenti sabiex jiġi ppruvat li l-eżami każ b’każ sabiex jiġi stabbilit jekk profitti tas-CFC ġewx iddevjati b’mod artifiċjali lil hinn mir-Renju Unit minħabba funzjonijiet tal-persuni sinjifikattivi eżerċitati f’dan l-Istat ikun jimplika formalitajiet kumplessi, li jiswew ħafna flus u li huma vinkolanti, sal-punt li s-sistema ma tkunx iktar ġestibbli mill-perspettiva amministrattiva.

192    Issa, hekk kif ġie indikat fil-punt 186 iktar ’il fuq, huwa l-Istat Membru li jsostni li miżuri a priori selettivi huma ġġustifikati li għandu juri li dawn il-miżuri jirriżultaw direttament mill-prinċipji bażiċi jew gwida tas-sistema fiskali tiegħu.

193    Barra minn hekk, hekk kif ġie osservat fil-punt 133 iktar ’il fuq, l-awtoritajiet tat-taxxa tar-Renju Unit innifishom ammettew li, għas-self ta’ daqs kbir, fuq żmien medju jew twil, iffinanzjat minn fondi rispettivi, kien ġeneralment mistenni li, fil-parti l-kbira tal-każijiet, il-ġestjoni tal-imsemmi self taqa’ taħt il-funzjoni ta’ finanzjament ta’ grupp u li l-esperjenza kienet uriet li dan it-tip ta’ self kien jiġi pjanifikat u ġestit fuq il-livell tal-istrutturi ċentrali tal-grupp. Fil-fatt, tali indikazzjoni hija indikattiva tal-fatt li, għal parti kbira tas-self intragrupp, il-kwistjoni tal-identifikazzjoni u tal-lokalizzazzjoni tal-funzjonijiet tal-persuni sinjifikattivi lanqas biss ma tqum, sa fejn jista’ jiġi preżunt li dawn ġew eżerċitati b’mod iċ-ċentralizzat fir-Renju Unit.

194    It-tielet, f’dak li jirrigwarda b’mod iktar partikolari l-eżenzjoni parzjali ta’ 75 % tal-profitti finanzjarji mhux kummerċjali, hekk kif tiddikjara, ġustament, il-Kummissjoni, ma ntweriex permezz ta’ provi sa fejn il-perċentwali ta’ 75 % ta’ eżenzjoni kienet neċessarja u xierqa fil-każijiet fejn imposta ta’ CFC kienet tkun eżiġibbli abbażi tal-kriterju ġenerali tal-funzjonijiet tal-persuni sinjifikattivi eżerċitati fir-Renju Unit. Iktar minn hekk, ma ġiet prodotta ebda prova sabiex tiġi stabbilita r-rilevanza tal-proporzjon dejn-fondi rispettivi, li kien serva ta’ bażi għal tali perċentwali, sabiex tinstab soluzzjoni għall-kwistjoni relatata mad-diffikultà li jiġu identifikati u lokalizzati l-funzjonijiet tal-persuni sinjifikattivi eżerċitati fil-kuntest tas-self intragrupp li jiġġenera l-profitti finanzjarji mhux kummerċjali.

195    Għalkemm għandu jiġi aċċettat li jeżisti r-riskju ta’ kapitalizzazzjoni eċċessiva fil-kuntest tas-CFC u li l-intaxxar fir-Renju Unit ta’ 25 % tal-profitti finanzjarji mhux kummerċjali tagħhom ikun effikaċi sabiex jiġi affaċjat tali riskju, ir-Renju Unit u ITV innifishom ammettew, fit-tweġibiet tagħhom għall-mistoqsijiet tal-Qorti Ġenerali li dan ir-riskju ta’ kapitalizzazzjoni eċċessiva kien jeżisti indipendentement mill-eżistenza tas-self intragrupp li minnu oriġinaw il-profitti finanzjarji mhux kummerċjali magħmula mis-CFC.

196    F’dawn iċ-ċirkustanzi hemm lok li l-ewwel fergħa ta’ dawn il-motivi, ibbażata fuq żballji ta’ evalwazzjoni dwar il-ġustifikazzjoni tal-eżenzjonijiet inkwistjoni għal raġunijiet ta’ prattiċità amministrattiva, tiġi miċħuda.
b)      Fuq it‑tieni fergħa, ibbażata fuq żball ta’ evalwazzjoni dwar il‑ġustifikazzjoni relatata man‑neċessità li tiġi osservata l‑libertà ta’ stabbiliment

197    Ir-Renju Unit u ITV isostnu li, fid-deċiżjoni kkontestata, il-Kummissjoni wettqet żball ta’ evalwazzjoni meta rrifjutat li tikkonstata li l-eżenzjonijiet inkwistjoni kienu ġġustifikati anki sa fejn dawn kienu intiżi għall-osservanza tal-libertà ta’ stabbiliment. Ir-Renju Unit iqis li adotta approċċ raġonevoli sabiex jikkonforma ruħu mas-sentenza tat‑12 ta’ Settembru 2006, Cadbury Schweppes u Cadbury Schweppes Overseas (C‑196/04, EU:C:2006:544), sa fejn id-distinzjoni bejn is-self kwalifikanti u s-self mhux kwalifikanti hija speċifikament ibbażata fuq in-natura artifiċjali ta’ dan tal-aħħar, b’mod partikolari f’dak li jirrigwarda l-arranġamenti msejjħa “tranżazzjonijiet karus” u s-self upstream.

198    Il-Kummissjoni tikkontesta l-argumenti tar-Renju Unit u ta’ ITV.

199    Għandu jitfakkar li s-sistema fiskali tar-Renju Unit hija bbażata fuq il-prinċipju ta’ territorjalità u li, skont dan il-prinċipju, il-profitti magħmula mis-CFC ma humiex intaxxati f’dan l-Istat. Madankollu, fil-każijiet fejn dawn il-profitti jikkostitwixxu fil-verità profitti attribwibbli lil entità residenti fir-Renju Unit li minnha oriġinaw il-fondi jew il-funzjonijiet tal-persuni sinjifikattivi eżerċitati fil-kuntest tas-self li ġġenera dawn il-profitti, dawn jitqiesu bħala l i ġew iddevjati b’mod artifiċjali u, għaldaqstant, bħala li huma taxxabbli fir-Renju Unit, permezz ta’ imposta ta’ CFC. Hekk deskritta, din is-sistema ma tistax titqies bħala li tikkostitwixxi ostakolu għal-libertà ta’ stabbiliment.

200    Fil-fatt, fil-punti 72 u 73 tas-sentenza tat‑12 ta’ Settembru 2006, Cadbury Schweppes u Cadbury Schweppes Overseas (C‑196/04, EU:C:2006:544), il-Qorti tal-Ġustizzja qatgħet u ddeċidiet li, sa fejn il-leġiżlazzjoni dwar is-CFC kienet tillimita l-applikazzjoni tat-taxxa għall-arranġamenti purament artifiċjali, din kienet kompatibbli mal-Artikoli 49 u 54 TFUE li jiggarantixxu l-libertà ta’ stabbiliment.

201    F’dawn iċ-ċirkustanzi, għalkemm, abbażi tal-Artikolu 371EB tal-Parti 9 A tat-TIOPA, imposta ta’ CFC hija prevista fir-rigward ta’ profitti li jirriżultaw minn self, li fil-kuntest tiegħu ġie ddeterminat li funzjonijiet tal-persuni sinjifikattivi kienu ġew eżerċitati fir-Renju Unit u li, għal din ir-raġuni, dawn il-profitti kellhom jitqiesu bħala li ġew iddevjati b’mod artifiċjali, l-impożizzjoni ta’ tali imposta ma tistax titqies bħala li tikkostitwixxi ostakolu għal-libertà ta’ stabbiliment, bis-saħħa tal-ġurisprudenza mfakkra fil-punt 200 iktar ’il fuq. Għaldaqstant, eżenzjoni mill-imsemmija imposta ma tistax tiġi ġġustifikata biex tiġi żgurata l-libertà ta’ stabbiliment.

202    F’dawn iċ-ċirkustanzi, hemm lok li t-tieni fergħa tal-motivi preżenti dwar żball ta’ evalwazzjoni fir-rigward tal-ġustifikazzjoni bbażata fuq in-neċessità li tiġi osservata l-libertà ta’ stabbiliment u, għaldaqstant, l-imsemmija motivi fit-totalità tagħhom, jiġu miċħuda.

203    Għaldaqstant, għandu jiġi deċiż li huwa mingħajr ma wettqet żballji ta’ evalwazzjoni li l-Kummissjoni qieset li l-eżenzjonijiet inkwistjoni kienu jagħtu vantaġġ selettiv lill-benefiċjarji tagħhom u, b’konsegwenza ta’ dan, il-motivi relatati ma dan għandhom jiġu miċħuda.
4.      Fuq il‑motiv ibbażat fuq żball ta’ evalwazzjoni fir‑rigward tal‑effett ħażin fuq il‑kummerċ bejn l‑Istati Membri (ir-raba’ motiv fil‑Kawża T‑363/19)

204    Ir-Renju Unit isostni, essenzjalment, li l-Kummissjoni wettqet żball ta’ evalwazzjoni meta ma wrietx li, f’dan il-każ, il-gruppi multinazzjonali kienu ġew imħeġġa jirrilokaw funzjonijiet ta’ finanzjament tal-grupp minħabba l-eżenzjonijiet inkwistjoni u għalhekk li l-kummerċ bejn l-Istati Membri kien ġie affettwat mill-miżuri inkwistjoni.

205    F’dan ir-rigward, għandu jitfakkar li, skont ġurisprudenza stabbilita, f’dak li jirrigwarda r-rekwiżit tal-effett ħażin fuq il-kummerċ bejn l-Istati Membri, previst fl-Artikolu 107(1) TFUE, il-Kummissjoni ma hijiex obbligata li turi li miżura tal-Istat għandha effett reali fuq dan il-kummerċ, u lanqas li din toħloq distorsjoni effettiva tal-kompetizzjoni. Hija marbuta biss li tistabbilixxi li l-imsemmija miżura tista’ tipproduċi tali effett (ara s-sentenza tal‑5 ta’ Marzu 2015, Banco Privado Português u Massa Insolvente do Banco Privado Português, C‑667/13, EU:C:2015:151, punt 46 u l-ġurisprudenza ċċitata).

206    Għalhekk, ġie deċiż li, meta għajnuna mogħtija minn Stat Membru ssaħħaħ il-pożizzjoni ta’ ċerti impriżi meta mqabbla ma dik ta’ impriżi kompetituri oħra fil-kummerċ bejn l-Istati Membri, dan il-kummerċ għandu jitqies bħala li ġie influwenzat minn din l-għajnuna (sentenza tal‑14 ta’ Jannar 2015, Eventech, C‑518/13, EU:C:2015:9, punt 66).

207    F’dan ir-rigward, mill-punt 182 iktar ’il fuq jirriżulta li l-Kummissjoni kienet korretta meta ddeċidiet li l-eżenzjonijiet inkwistjoni jikkostitwixxu vantaġġ selettiv li kien ta’ benefiċċju għall-kumpanniji li kienu użawhom. F’dawn iċ-ċirkustanzi, hemm lok li tiġi wkoll ikkonfermata l-evalwazzjoni tal-Kummissjoni li tgħid li dan il-vantaġġ x’aktarx li jkollu effett fuq il-kummerċ bejn l-Istati Membri, minħabba l-fatt li dan isaħħaħ il-pożizzjoni tal-kumpanniji benefiċjarji. Barra minn hekk, dan il-vantaġġ selettiv x’aktarx li jaffettwa deċiżjonijiet ta’ rilokazzjoni ta’ kapital u ta’ attivitajiet fi ħdan gruppi multinazzjonali stabbiliti fi ħdan l-Unjoni, u b’mod iktar partikolari l-funzjonijiet ta’ likwidità.

208    Min-naħa l-oħra, bil-kontra ta’ dak li jallega r-Renju Unit, il-Kummissjoni la hija obbligata li tipprova flussi konkreti ta’ movimenti minn gruppi internazzjonali, u lanqas li tipparaguna d-diversi sistemi fiskali fi ħdan l-Unjoni, kemm il-darba hija jirnexxiela turi l-eżistenza ta’ vantaġġ li x’aktarx isaħħaħ il-pożizzjoni kompetittiva tal-benefiċjarji tagħha, fis-sens tal-ġurisprudenza ċċitata fil-punt 205 iktar ’il fuq.

209    F’dawn iċ-ċirkustanzi, il-motiv preżenti, ibbażat fuq żball ta’ evalwazzjoni fir-rigward tal-effett ħażin fuq il-kummerċ bejn l-Istati Membri, għandu jiġi miċħud.
5.      Fuq il‑motiv ibbażat fuq il‑ksur tal‑prinċipju ta’ nondiskriminazzjoni (is‑seba’ motiv fil‑Kawża T‑456/19)

210    ITV tilmenta li l-Kummissjoni kisret il-prinċipju ta’ nondiskriminazzjoni sa fejn hija applikat, fir-rigward ta’ operazzjonijiet oħra ta’ finanzjament intragrupp, b’mod partikolari fil-kuntest ta’ żewġ deċiżjonijiet preċedenti, trattament li mill-perspettiva tal-għajnuna mill-Istat kien iktar favorevoli minn dak li jirriżulta mill-pożizzjoni tagħha f’dan il-każ.

211    Il-Kummissjoni tikkontesta dawn l-argumenti billi ssostni li, f’dan il-każ, hija wriet b’mod xieraq l-eżistenza ta’ ksur tar-regoli dwar l-għajnuna mill-Istat u li, f’kull każ, id-deċiżjonijiet invokati minn ITV kienu jirrigwardaw sitwazzjonijiet differenti minn dawk inkwistjoni f’din il-kawża.

212    Skont ġurisprudenza stabbilita, il-prinċipju ta’ ugwaljanza fit-trattament u ta’ nondiskriminazzjoni jeżiġi li sitwazzjonijiet paragunabbli ma jiġux trattati b’mod differenti u li sitwazzjonijiet differenti ma jiġux trattati bl-istess mod, sakemm tali trattament ma jkunx oġġettivament iġġustifikat (ara s-sentenza tal‑14 ta’ April 2005, Il-Belġju vs Il-Kummissjoni, C‑110/03, EU:C:2005:223, punt 71 u l-ġurisprudenza ċċitata).

213    Għandu jiġi osservat ukoll li l-legalità ta’ deċiżjoni tal-Kummissjoni li tikkonstata li miżura tal-Istat tikkostitwixxi għajnuna mill-Istat għandha tiġi evalwata biss fil-kuntest tal-Artikolu 107 TFUE u mhux fid-dawl tal-prassi deċiżjonali preċedenti tagħha. Fil-fatt, il-kunċett ta’ għajnuna mill-Istat jirrispondi għal sitwazzjoni oġġettiva li tiġi evalwata fid-data li fiha l-Kummissjoni tadotta d-deċiżjoni tagħha. Għalhekk, ir-raġunijiet li għalihom il-Kummissjoni kienet wettqet evalwazzjoni differenti tas-sitwazzjoni f’deċiżjoni preċedenti għandhom jibqgħu mingħajr effett fuq l-evalwazzjoni tal-legalità tad-deċiżjoni kkontestata (sentenzi tas-17 ta’ Lulju 2014, Westfälisch-Lippischer Sparkassen- und Giroverband vs Il-Kummissjoni, T‑457/09, EU:T:2014:683, punt 368, u tal‑11 ta’ Diċembru 2014, L-Awstrija vs Il-Kummissjoni, T‑251/11, EU:T:2014:1060, punt 125).

214    Għalhekk, il-fatt li l-Kummissjoni rrikonoxxiet, fil-kuntest ta’ deċiżjonijiet oħra, l-eżistenza ta’ differenzi bejn is-self intragrupp u s-self bejn kumpanniji terzi ma jimplikax fih innifsu li, f’dan il-każ, l-eżistenza ta’ vantaġġ selettiv ma tistax tiġi kkonstatata.

215    Fil-fatt, tali konklużjoni għandha tkun ibbażata kemm fuq analiżi fid-dettall tat-taxxa meqjusa bħala dik normali fl-Istat ikkonċernat kif ukoll fuq il-kwistjoni ta’ jekk, minħabba l-miżura Statali inkwistjoni, kienx hemm deroga mill-imsemmija taxxa li introduċiet divrenzjar bejn operaturi li jinsabu, fid-dawl tal-għan tas-sistema fiskali rilevanti, f’sitwazzjoni fattwali u ġuridika paragunabbli.

216    Min-naħa l-oħra, hekk kif issostni, ġustament, il-Kummissjoni, il-paragunabbiltà bejn operaturi għandha ssir preċiżament fid-dawl tal-għan tas-sistema inkwistjoni. Għaldaqstant, meqjus, b’mod partikolari, l-fatt li l-għan tas-sistemi inkwistjoni f’kull waħda mid-deċiżjonijiet tal-Kummissjoni kien differenti, ma tista’ tinsilet l-ebda konklużjoni mill-eventwali differenzi bejn l-evalwazzjoni tal-Kummissjoni fil-kuntest tad-deċiżjonijiet invokati minn ITV u l-evalwazzjoni magħmula f’din il-kawża.

217    Minn dan isegwi li ITV ma tistax, b’mod utli, tibbaża ruħha fuq is-soluzzjoni li għaliha waslet il-Kummissjoni f’deċiżjonijiet oħra sabiex minn dan tiddeduċi li kien hemm, f’dan il-każ, ksur tal-prinċipju ta’ nondiskriminazzjoni.

218    Għaldaqstant, hemm lok li l-motiv ibbażat fuq ksur tal-prinċipju ta’ nondiskriminazzjoni jiġi miċħud.
6.      Fuq il‑motiv ibbażat fuq żball ta’ liġi li jirriżulta mill‑applikazzjoni, b’analoġija, tad‑dispożizzjonijiet tad‑Direttiva 2016/1164 (it‑tmien motiv fil‑Kawża T‑456/19)

219    ITV issostni li l-Kummissjoni b’mod żbaljat ibbażat ruħha, anki jekk biss b’analoġija, fuq id-Direttiva 2016/1164. Fil-fatt, din id-direttiva daħlet fis-seħħ biss fl-1 ta’ Jannar 2019 u għalhekk ma hijiex applikabbli ratione temporis f’dan il-każ. Barra minn hekk, l-imsemmija direttiva ma tindirizzax speċifikament il-kwistjoni tad-determinazzjoni tal-funzjonijiet tal-persuni sinjifikattivi fil-kuntest tal-finanzjamenti intragrupp.

220    Huwa minnu li, fid-deċiżjoni kkontestata, il-Kummissjoni għamlet riferiment għad-Direttiva 2016/1164, b’mod partikolari fil-premessa 38, meta hija indikat li l-emenda tar-regoli applikabbli għas-CFC, li seħħet fl‑2019, kienet ġiet imħabbra bħala li kienet intiża għall-implimentazzjoni tad-Direttiva 2016/1164. Barra minn hekk, il-Kummissjoni ddeskriviet f’termini ġenerali l-portata tad-Direttiva 2016/1164, fil-kuntest tad-deskrizzjoni tagħha tal-kuntest leġiżlattiv internazzjonali u tal-Unjoni li tinsab fit-Taqsima 2.4 tad-deċiżjoni kkontestata, sabiex turi li diversi Stati, inkluż fi ħdan l-Unjoni, kienu mogħnew ruħhom b’regoli dwar is-CFC sabiex jipprekludu t-trasferiment tal-profitti lejn sussidjarji barranin suġġetti għal taxxa dgħajfa. Min-naħa l-oħra, il-Kummissjoni inkludiet ċitazzjoni espliċita tal-Artikolu 7 tal-imsemmija direttiva, dispożizzjoni li għaliha sar riferiment sussegwentement Fin-nota ta’ qiegħ il-paġna 86 tad-deċiżjoni kkontestata.

221    Madankollu, dawn ir-riferimenti għad-Direttiva 2016/1164 huma kuntestwali u huma intiżi biss sabiex jiddeskrivu l-kriterju ta’ għoti tad-dħul relatat mal-funzjonijiet tal-persuni sinjifikattivi, b’mod ġenerali. Min-naħa l-oħra, għall-finijiet tal-konklużjonijiet tagħha fid-deċiżjoni kkontestata, il-Kummissjoni bbażat ruħha fuq ir-regoli applikabbli għas-CFC fir-Renju Unit, li jipprevedu, min-naħa tagħhom, b’mod partikolari fl-Artikolu 371EB tal-Parti 9 A tat-TIOPA, tali kriterju bbażat fuq il-funzjonijiet tal-persuni sinjifikattivi.

222    Għaldaqstant, bil-kontra ta’ dak li ssostni ITV, sa fejn il-Kummissjoni ma bbażatx id-deċiżjoni kkontestata fuq id-Direttiva 2016/1164, il-legalità ta’ din id-deċiżjoni ma tistax tiġi kkonfutata fuq il-bażi tal-imsemmija direttiva.

223    F’dawn iċ-ċirkustanzi, hemm lok li l-motiv ibbażat fuq żball ta’ liġi li jirriżulta mill-applikazzjoni b’analoġija tad-dispożizzjonijiet tad-Direttiva 2016/1164 jiġi miċħud.
7.      Fuq il‑motiv ibbażat, essenzjalment, fuq żbalji ta’ evalwazzjoni fir‑rigward tal-identifikazzjoni ta’ ITV, inkwantu benefiċjarja tal-iskema kkontestata, u ‑obbligu ta’ rkupru tal‑għajnuna mogħtija fil‑kuntest ta’ din l‑iskema, ordnat mill‑Kummissjoni fid‑deċiżjoni kkontestata (id‑disa’ motiv fil‑Kawża T‑456/19).

224    Essenzjalment, ITV tikkritika lill-Kummissjoni talli b’mod żbaljat identifikat kategorija ta’ benefiċjarji, li hija kienet inkluża fosthom, biss minħabba l-fatt li dawn kienu għamlu użu mill-eżenzjonijiet inkwistjoni u talli ordnat l-irkupru tal-għajnuna mingħand tali kategorija ta’ benefiċjarji mingħajr ma pprevediet deroga għal dan l-irkupru, għall-każijiet li fihom ma kien ġie rċevut l-ebda vantaġġ selettiv, bħal fil-każ tagħha. Fil-fatt, il-grupp li minnu tifforma parti ITV adatta l-istruttura tiegħu ta’ finanzjament, sabiex ikun jista’ juża l-eżenzjonijiet inkwistjoni, u dan kien biss għal raġunijiet ta’ simplifikazzjoni amministrattiva. Issa, l-ammont tat-taxxa dovuta minn ITV ma kienx inqas minn dak li kien jiġi impost fil-konfront tagħha li kieku hija ma kinitx għamlet tali adattament tal-istruttura tagħha u li kieku ma użatx l-eżenzjonijiet inkwistjoni.

225    F’dan ir-rigward, għandu jitfakkar li, skont ġurisprudenza tabilħaqq stabbilita, fil-każ ta’ skema ta’ għajnuna, il-Kummissjoni tista’ tillimita ruħha li tistudja l-karatteristiċi tal-iskema inkwistjoni sabiex tevalwa, fil-motivi tad-deċiżjoni, jekk, minħabba l-metodi previsti minn din l-iskema, din tiżgurax vantaġġ sinjifikattiv lill-benefiċjarji meta mqabbla mal-kompetituri tagħhom u jekk huwiex ta’ natura li essenzjalment ikun ta’ profitt għal impriżi li jipparteċipaw fil-kummerċ bejn l-Istati Membri. Għalhekk, il‑Kummissjoni, f’deċiżjoni li tirrigwarda tali skema, ma hijiex marbuta li twettaq analiżi tal-għajnuna mogħtija f’kull każ individwali abbażi ta’ tali skema. Huwa biss fl-istadju tal-irkupru tal-għajnuna li jkun neċessarju li tiġi vverifikata s-sitwazzjoni individwali ta’ kull impriża kkonċernata (ara s-sentenza tad‑9 ta’ Ġunju 2011, Comitato “Venezia vuole vivere” et vs Il-Kummissjoni, C‑71/09 P, C‑73/09 P u C‑76/09 P, EU:C:2011:368, punt 63 u l-ġurisprudenza ċċitata).

226    F’dan il-każ, sa fejn il-Kummissjoni identifikat skema ta’ għajnuna, hija ma kinitx obbligata li tidentifika, għal kull benefiċjarju, il-portata tal-vantaġġ irċevut.

227    Għaldaqstant, billi tinvoka l-aspetti speċifiċi tas-sitwazzjoni rispettiva tagħha, ITV ma tistax tikkontesta l-legalità tad-deċiżjoni kkontestata sa fejn din ordnat l-irkupru mingħand benefiċjarji tal-iskema ta’ għajnuna inkwistjoni. Fil-fatt, huwa biss fil-kuntest tal-proċedura ta’ rkupru, wara d-deċiżjoni kkontestata, li r-Renju Unit kellu jibda l-analiżi ta’ kull sitwazzjoni individwali u, jekk ikun il-każ, il-kalkolu tal-vantaġġ li minnu setgħet effettivament ibbenefikat kull kumpannija, u dan fuq il-bażi tal-indikazzjonijiet mogħtija mill-Kummissjoni fid-deċiżjoni kkontestata.

228    F’kull każ, ITV ma tistax tinvoka l-fatt li hija għamlet it-talbiet għal eżenzjoni biss għal raġunijiet ta’ sempliċità amministrattiva. Fil-fatt, għandu jitfakkar li l-kunċett ta’ għajnuna mill-Istat huwa kunċett oġġettiv u li, sa fejn il-Kummissjoni jirnexxiela turi li ngħata vantaġġ selettiv lil benefiċjarji li jinsabu f’sitwazzjoni paragunabbli għal dik ta’ kumpanniji oħra li jinsabu f’ċirkustanzi fattwali u legali paragunabbli, l-għajnuna inkwistjoni għandha tiġi rkuprata. Għaldaqstant ir-raġunijiet li wasslu sabiex kumpannija tuża l-għajnuna inkwistjoni, l-istess bħall-fatt li din il-kumpannija setgħet tuża dispożizzjonijiet oħra fi ħdan is-sistema fiskali applikabbli, huma irrilevanti għall-finijiet tal-eżami tal-legalità tad-deċiżjoni li tordna l-irkupru tal-għajnuna inkwistjoni.

229    F’dawn iċ-ċirkustanzi, hemm lok li l-motiv invokat minn ITV, ibbażat fuq żball ta’ evalwazzjoni fir-rigward tal-identifikazzjoni tagħha inkwantu benefiċjarju tal-iskema ta’ għajnuna kkontestata u l-obbligu ta’ irkupru ordnat mill-Kummissjoni fid-deċiżjoni kkontestata, jiġi miċħud.
8.      Konklużjoni ġenerali

230    Peress li l-motivi kollha invokati mill-partijiet ġew miċħuda, hemm lok li r-rikorsi jiġu miċħuda fit-totalità tagħhom.
 Fuq l‑ispejjeż

231    Skont kliem l-Artikolu 134(1) tar-Regoli tal-Proċedura, kull parti li titlef għandha tiġi kkundannata għall-ispejjeż, jekk dawn ikunu ġew mitluba. Peress li r-Renju Unit u ITV tilfu, rispettivament, fil-Kawża T‑363/19 u fil-Kawża T‑456/19, hemm lok li huma jiġu kkundannati, minbarra għall-ispejjeż rispettivi tagħhom relatati ma dawn il-kawżi, għall-ispejjeż sostnuti mill-Kummissjoni, kif mitlub minn din tal-aħħar.

232    Barra minn hekk, skont kliem l-Artikolu 138(3) tar-Regoli tal-Proċedura, il-Qorti Ġenerali tista’ tordna li intervenjent, għajr dawk imsemmija fl-Artikolu 138(1) u (2) tal-istess regoli, ibati l-ispejjeż rispettivi tiegħu. F’dan il-każ, hemm lok li jiġi deċiż li LSEGH tiġi kkundannata tbati l-ispejjeż rispettivi tagħha.

233    Konformement mal-Artikolu 138(1) tar-Regoli tal-Proċedura, ir-Renju Unit għandu jbati l-ispejjeż rispettivi tiegħu relatati mal-Kawża T‑456/19.
Għal dawn ir-raġunijiet,
IL-QORTI ĠENERALI (it-Tieni Awla Estiża)
taqta’ u tiddeċiedi:
1)      Il-Kawżi T‑363/19 u T‑456/19 huma magħqudin għall-finijiet ta’ din is-sentenza.

2)      Ir-rikorsi huma miċħuda.

3)      Ir-Renju Unit tal-Gran Brittanja u l-Irlanda ta’ Fuq għandu jbati, minbarra l-ispejjeż rispettivi tiegħu, dawk sostnuti mill-Kummissjoni Ewropea, fil-Kawża T‑363/19.

4)      ITV plc għandha tbati, minbarra l-ispejjeż rispettivi tagħha, dawk sostnuti mill-Kummissjoni, fil-Kawża T‑456/19.

5)      LSEGH (Luxembourg) Ltd u London Stock Exchange Group Holdings (Italy) Ltd għandhom ibatu l-ispejjeż rispettivi tagħhom.

6)      Ir-Renju Unit għandu jbati l-ispejjeż rispettivi tiegħu fil-Kawża T‑456/19.

Papasavvas

Tomljenović

Schalin

Škvařilová-Pelzl
 
      Nõmm

Mogħtija f’qorti bil-miftuħ fil-Lussemburgu, it-8 ta’ Ġunju 2022.
Firem

Werrej

I.  Il-fatti li wasslu għall-kawża
A.  Fuq il-grupp ITV
B.  Fuq l-iskema applikabbli għas-CFC
C.  Fuq il-proċedura amministrattiva u d-deċiżjoni kkontestata
II.  Il-proċedura u t-talbiet tal-partijiet
A.  Fuq il-fażi bil-miktub tal-proċedura fil-Kawża T363/19
B.  Fuq il-fażi bil-miktub tal-proċedura fil-Kawża T456/19
1.  Fuq it-talbiet għal intervent
2.  Fuq it-talbiet tal-partijiet
C.  Fuq il-fażi orali tal-proċedura
III.  Id-dritt
A.  Fuq it-tgħaqqid tal-Kawżi T363/19 u T456/19 għall-finijiet tad-deċiżjoni li tagħlaq l-istanza
B.  Fuq il-mertu
1.  Fuq il-motiv ibbażat fuq żball ta’ evalwazzjoni li jivvizzja d-definizzjoni tas-sistema ta’ referenza (l-ewwel motiv fil-Kawża T363/19 u l-ewwel motiv fil-Kawża T456/19)
2.  Fuq il-motivi bbażati fuq żball ta’ evalwazzjoni li jivvizzja l-konstatazzjonijiet mill-Kummissjoni tal-eżistenza ta’ vantaġġ u tas-selettività a priori tal-iskema kkontestata minħabba deroga mis-sistema ta’ referenza (it-tieni motiv fil-Kawża T363/19 u t-tieni u t-tielet motiv fil-Kawża T456/19)
a)  Fuq l-eżistenza ta’ vantaġġ
b)  Fuq l-għan tar-regoli applikabbli għas-CFC
c)  Fuq is-selettività a priori tal-iskema kkontestata minħabba deroga mis-sistema ta’ referenza
1)  Fuq il-kundizzjonijiet għall-għoti tal-eżenzjonijiet inkwistjoni
2)  Fuq l-esklużjonijiet mill-għoti tal-eżenzjonijiet inkwistjoni
3)  Fuq l-eżistenza ta’ deroga mis-sistema ta’ referenza u fuq il-paragunabbiltà tal-operaturi kkonċernati, fid-dawl tal-għan tal-imsemmija sistema
d)  Deċiżjoni dwar l-eżistenza ta’ vantaġġ u jew ta’ deroga għas-sistema ta’ referenza
3.  Fuq il-motivi bbażati fuq żballji ta’ evalwazzjoni dwar l-eżistenza ta’ ġustifikazzjonijiet għall-eżenzjonijiet inkwistjoni (it-tielet motiv fil-Kawża T363/19 u r-raba’ u s-sitt motiv fil-Kawża T456/19)
a)  Fuq l-ewwel fergħa, ibbażata fuq żball ta’ evalwazzjoni tal-ġustifikazzjoni tal-miżuri inkwistjoni għal raġunijiet ta’ prattiċità amministrattiva
b)  Fuq it-tieni fergħa, ibbażata fuq żball ta’ evalwazzjoni dwar il-ġustifikazzjoni relatata man-neċessità li tiġi osservata l-libertà ta’ stabbiliment
4.  Fuq il-motiv ibbażat fuq żball ta’ evalwazzjoni fir-rigward tal-effett ħażin fuq il-kummerċ bejn l-Istati Membri (ir-raba’ motiv fil-Kawża T363/19)
5.  Fuq il-motiv ibbażat fuq il-ksur tal-prinċipju ta’ nondiskriminazzjoni (is-seba’ motiv fil-Kawża T456/19)
6.  Fuq il-motiv ibbażat fuq żball ta’ liġi li jirriżulta mill-applikazzjoni, b’analoġija, tad-dispożizzjonijiet tad-Direttiva 2016/1164 (it-tmien motiv fil-Kawża T456/19)
7.  Fuq il-motiv ibbażat, essenzjalment, fuq żballji ta’ evalwazzjoni fir-rigward tal-identifikazzjoni ta’ ITV, inkwantu benefiċjarja tal-iskema kkontestata, u l-obbligu ta’ rkupru tal-għajnuna mogħtija fil-kuntest ta’ din l-iskema, ordnat mill-Kummissjoni fid-deċiżjoni kkontestata (id-disa’ motiv fil-Kawża T456/19).
8.  Konklużjoni ġenerali
Fuq l-ispejjeż

*      Lingwa tal-kawża : l-Ingliż.